Κόκκινος: Γιατί καθυστερεί η αξιολόγηση του προγράμματος "ΝΗΣΙδΑ" της Περιφέρειας Νοτίου Αιγαίου; - OTA VOICEΚόκκινος: Γιατί καθυστερεί η αξιολόγηση του προγράμματος "ΝΗΣΙδΑ" της Περιφέρειας Νοτίου Αιγαίου; - OTA VOICE\nΚόκκινος: Γιατί καθυστερεί η αξιολόγηση του προγράμματος «ΝΗΣΙδΑ» της Περιφέρειας Νοτίου Αιγαίου;\n«Η οικονομική «ασφυξία » που βιώνουν οι μικρές και μεσαίες επιχειρήσεις της περιοχής μας καθημερινά αυξάνει! Σε δυσχερέστερη θέση βρίσκονται οι επιχειρήσεις της εστίασης και του λιανικού εμπορίου.\nΑπό τις αρχές Δεκεμβρίου 2020 , στο Επιχειρησιακό Πρόγραμμα 2014-2020 της Περιφέρειας Νοτίου Αιγαίου «Ενίσχυση μικρών και πολύ μικρών επιχειρήσεων που επλήγησαν από τον covid/19 » -γνωστό ως «ΝΗΣΙδα»- προϋπολογισμού 35εκατομμυριων ευρώ, 10.194 επιχειρήσεις αιτήθηκαν οικονομική ενίσχυση.\nΘυμίζω ότι είχαμε ζητήσει από την ηγεσία της Περιφέρειας Νοτίου Αιγαίου να διατεθεί μεγαλύτερο ποσό ( όπως μάλιστα είχε δηλώσει αρχικά ο Περιφερειάρχης κ.Χατζημαρκος που μιλούσε για 49εκ €….) όμως αυτό δεν έγινε….!\nΜε δεδομένη ήδη την μεγάλη αναμονή 3,5 μηνών για τα έλεγχο των αιτημάτων και έκδοση αποτελεσμάτων και τον εύλογο χρόνο που θα απαιτηθεί στη συνέχεια για αιτήσεις πληρωμών και εκταμίευση και επειδή τα προβλήματα πιέζουν καλούμε :\n-:Την ΕΦΕΠΑΕ και την ηγεσία της Περιφέρειας Νοτίου Αιγαίου να επισπεύσουν τις διαδικασίες υλοποίησης του προγράμματος » ΝΗΣΙδΑ».\n-Να προετοιμαστεί από την Περιφέρεια Νοτίου Αιγαίου και την Κυβέρνηση νέο πρόγραμμα οικονομικής ενίσχυσης του επιχειρηματικού κόσμου στα Δωδεκάνησα και τις Κυκλάδες με την ταυτόχρονη διασφάλιση και των θέσεων απασχόλησης.\nΗ οικονομία μας αναζητά «οξυγόνο » και οι νησιώτες μας πολιτικές που εξασφαλίζουν την κοινωνική συνοχή και τον κόσμο της εργασίας και του καθημερινού μόχθου.\nΕπικεφαλής του Περιφερειακού Συνδυασμού -«ΠΝΟΗ ΔΗΜΙΟΥΡΓΙΑΣ ΝΟΤΙΟΥ ΑΙΓΑΙΟΥ «. – Περιφερειακός Σύμβουλος Περιφερειακής Ενότητας Ρόδου-


Κόλλησε τσιμπούρι. Πώς θα το βγάλω; | animalplanet.gr\nΤο πριν και το μετά από ένα πρόβατο που είχε να κουρευτεί 6 χρόνια (εικόνες)\nΤο κούρεμα είναι γενικά μια ευχάριστη διαδικασία, δεν είχε όμως και την ίδια άποψη ο Shrek το πρόβατο. Κρυβόταν σε…\nΆκουσαν ένα μωρό φάλαινας να κλαίει και έτρεξαν αμέσως να το βοηθήσουν. Αυτό που συνέβη στη συνέχεια, θα σας συγκλονίσει!…\nΑφού αφαιρέσετε το τσιμπούρι βάλτε το σε ένα δοχείο με οινόπνευμα για να πεθάνει. Μην τα πετάτε γύρω σας, έξω, στο έδαφος ζωντανά. Αν δεν έχετε οινόπνευμα, συνθλίψτε το με το πενσάκι (ή με το χέρι εφόσον φοράτε γάντια) μέχρι να βγάλει αίμα.


20 Σεπτεμβρίου 2017 sitemanager\nΤο φετινό καλοκαίρι σύμφωνα με τους ανθρώπους του τουρισμού ήταν το καλοκαίρι των ρεκόρ με τις πιο συντηρητικές εκτιμήσεις να μιλούν για αύξηση άνω του 1,5 εκατ. επισκεπτών.\nΈνας κλάδος που παραδοσιακά έβγαινε ωφελημένος από την αύξηση της τουριστικής κίνησης είναι η αγορά καυσίμων, η οποία το καλοκαίρι συνήθως ενισχύει τις πωλήσεις υποκαθιστώντας άλλες απώλειες (κυρίως του πετρελαίου θέρμανσης).\nΚατά τη φετινή σεζόν ωστόσο, σύμφωνα με τα επίσημα στατιστικά στοιχεία του υπουργείου η αγορά εμφάνισε αρνητικό πρόσημο. Αυτό τουλάχιστον ισχύει για την πορεία της αγοράς μέχρι τον Ιούλιο, όταν και στα καύσιμα κίνησης διατέθηκαν 71.762 κυβικά λιγότερα σε σχέση με πέρυσι. Η εικόνα της αγοράς καυσίμων στο 7μηνο ωστόσο εξισορροπείται εξαιτίας του θετικού ισοζυγίου του χειμώνα όταν και είχαμε σημαντική αύξηση των πωλήσεων πετρελαίου θέρμανσης. Έτσι για τους πρώτους 7 μήνες του έτους στο σύνολο της αγοράς είχαμε μια μικρή αύξηση της τάξης των 8.172 κυβικών (από 4.306.121 κυβικά το 2016 σε 4.314.293 κυβικά φέτος).\nΗ αγορά καυσίμων στα χρόνια της κρίσης έχει δεχθεί σοβαρά πλήγματα καθώς η υπερφορολόγηση οδήγησε σε σημαντική υποχώρηση της κατανάλωσης. Αυτό είχε ως αποτέλεσμα η αγορά να υποστεί μια βίαιη προσαρμογή με χιλιάδες λουκέτα πρατηρίων αλλά και πτωχεύσεις εταιρειών.\nΑπό το 2014 και μετά ωστόσο η υποχώρηση των διεθνών τιμών που έφτασε και στις αντλίες των ελληνικών πρατηρίων καυσίμων βοήθησε ώστε η αγορά να βρει μια – εύθραυστη όπως αποδεικνύεται – ισορροπία.\nΜια ακόμη σημαντική αλλαγή που έχει συντελεστεί είναι ότι πλέον στα καύσιμα κίνησης παρατηρείται υποχώρηση της βενζίνης και ενίσχυση του πετρελαίου κίνησης, με τα δύο είδη πλέον να κινούνται στα ίδια επίπεδα. Για παράδειγμα φέτος στο επτάμηνο πουλήθηκαν 1.791.756 κυβικά βενζίνης και 1.719.994 κυβικά πετρελαίου κίνησης. Η συγκεκριμένη αλλαγή θεωρείται δομική καθώς αρκετοί οδηγοί τα τελευταία χρόνια – μετά και την άρση της απαγόρευσης της πετρελαιοκίνησης σε Αθήνα Θεσσαλονίκη – στράφηκαν σε πετρελαιοκίνητα οχήματα. Αντίστοιχα σημαντική αύξηση παρουσιάζουν οι πωλήσεις και άλλων αυτοκινήτων (υβριδικά, υγραερικίνητα αλλά και αυτοκίνητα φυσικού αερίου). Υπό αυτήν την έννοια ένα σημαντικό κομμάτι των πωλήσεων έχει φύγει οριστικά από την αγορά καυσίμων.\n← ΣτΕ 2151/2017 – Εντός των ορίων του Συντάγματος το πρόστιμο των 10.500 ευρώ για την αδήλωτη εργασία\nΔΝΤ: Το τέλος της εποχής του πετρελαίου δεν είναι πολύ μακριά →


Τραγωδία στην Κρήτη: Δύο νεκροί σε τροχαίο με μηχανή - Ο ένας μαθητής Λυκείου - Ελλάδα - Athens magazine\nΔραματικές ώρες στο νησί\nΜια ανείπωτη τραγωδία συγκλονίζει στην Κρήτη, καθώς δύο άτομα σκοτώθηκαν σε τροχαίο στην περιοχή του Γαζίου χθες (19/9) το βράδυ.\nΣυγκεκριμένα, νεκροί είναι ένας νεαρός 21 ετών οδηγός μοτοσικλέτας και ο μόλις 17 ετών συνοδηγός, ο οποίος ήταν μαθητής της Γ τάξης του ΕΠΑΛ.\nΗ σύγκρουση ήταν τόσο δυνατή που η μοτοσικλέτα εκσφενδονίστηκε πάνω από 100 μέτρα, όπως αναφέρει το cretalive.gr.\nΟ 21χρονος, έχασε τη ζωή του ακαριαία, ενώ ο 17χρονος διεκομίσθη στο Βενιζέλειο Νοσοκομείο του Ηρακλείου από το ΕΚΑΒ ωστόσο έχασε τη μάχη να κρατηθεί στη ζωή λίγο αργότερα, τη στιγμή που υπάρχει αγωνία για την υγεία του ανήλικου παιδιού στην Πάτρα.\nΘρήνος και στην Εύβοια\nΤραγωδία στην Εύβοια με δύο 19χρονους να χάνουν τη ζωή τους σε τροχαίo στα Ψαχνά και συγκεκριμένα στην περιοχή Αγίου Γεωργίου - Κολοβρέχτη.


Περίδος: ΙΓ΄ΠΕΡΙΟΔΟΣ (ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ), Σύνοδος: Α΄ , Συνεδρίαση: ϞΖ' 14/04/2010\nΑθήνα, σήμερα στις 14 Απριλίου 2010, ημέρα Τετάρτη και ώρα 18.10΄ συνήλθε στην Αίθουσα συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. ΦΙΛΙΠΠΟΥ ΠΕΤΣΑΛΝΙΚΟΥ.\nΣυζήτηση και ψήφιση σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, των προτάσεων του Προέδρου της Βουλής, πρώτον, για την τροποποίηση των διατάξεων του Κανονισμού της Βουλής (μέρος Κοινοβουλευτικό) και δεύτερον, για τη μερική τροποποίηση διατάξεων του Κανονισμού της Βουλής (Μέρος Β΄, ΦΕΚ 51Α 10/4/1997) όπως ισχύει.\nΠριν μπω, όμως, στα θέματα αυτά έχω να ανακοινώσω στο Σώμα ότι κατά τη συζήτηση και ψήφιση σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής των προτάσεων του Προέδρου, στις οποίες αναφέρθηκα, ο Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας μας γνωστοποιεί ότι ορίζει Ειδικό Αγορητή τον Βουλευτή κ. Θεόδωρο Δρίτσα.\nΜε την πρότασή μου για την τροποποίηση του Κοινοβουλευτικού μέρους του Κανονισμού της Βουλής, ενεργοποιούνται οι νομοθετικές προβλέψεις των ν. 3832/2010 και ν. 3841/2010 για τη συμμετοχή της Βουλής. Είναι οι νόμοι που ήδη έχουν ψηφιστεί ως γνωστόν για τη συμμετοχή της Βουλής πρώτον, στην συγκρότηση της Ελληνικής Στατιστικής Αρχής και την άσκηση ελέγχου επί της λειτουργίας της εν λόγω αρχής, καθώς και του Συμβουλίου του Ελληνικού Στατιστικού Συστήματος από τα αρμόδια όργανα της Βουλής. Η Βουλή έχει πλέον πολύ ενεργότερο ρόλο στα θέματα αυτά για να διασφαλίζεται και η διαφάνεια και σε ό,τι αφορά τη διαδικασία των επιλογών στη συγκρότηση της Ελληνικής Στατιστικής Αρχής, αλλά και της λειτουργίας της.\nΚαι δεύτερον, με το δεύτερο νόμο, στον οποίο αναφέρθηκα, ως γνωστόν η Βουλή πλέον έχει, επίσης, αναβαθμισμένο ρόλο σε ό,τι αφορά στην ανάδειξη της ηγεσίας των Ανώτατων Δικαστηρίων της χώρας. Και εδώ ενισχύεται σημαντικά η διαφάνεια και για τις διαδικασίες επιλογής των ηγεσιών των Ανωτάτων Δικαστηρίων της χώρας με τη συμμετοχή του Κοινοβουλίου.\nΥπενθυμίζω ότι κατά τους ανωτέρω νόμους, πιο συγκεκριμένα, προβλέπεται η επιλογή τεσσάρων μελών της Ελληνικής Στατιστικής Αρχής από τη Διάσκεψη των Προέδρων και αντίστοιχα, η έκφραση γνώμης από τη Διάσκεψη των Προέδρων για την επιλογή στις κορυφαίες θέσεις της Δικαιοσύνης. Και στις δύο περιπτώσεις η Διάσκεψη ενεργεί με ομοφωνία ή τουλάχιστον με πλειοψηφία των 4/5 των μελών της. Δηλαδή, εναρμονίζουμε τον Κανονισμό σε σχέση με τις νομοθετικές ρυθμίσεις, στις οποίες αναφέρθηκα νωρίτερα και οι οποίες ψηφίστηκαν πριν από μερικές εβδομάδες.\nΕπίσης, κυρίες και κύριοι συνάδελφοι, κατ’ εφαρμογή των επιταγών της φορολογικής δικαιοσύνης και ιδίως της αρχής της φορολογικής ισότητας, προτείνεται η τροποποίηση της σχετικής διάταξης του Κανονισμού της Βουλής, μέρος Β΄, για την φορολόγηση της αποζημίωσης που καταβάλλεται στους εργαζομένους στη Βουλή. Τα θέματα αυτά δεν μπορούν να ρυθμιστούν με το υπό συζήτηση φορολογικό νομοσχέδιο, λόγω των ειδικών προβλέψεων του Συντάγματος και του Κανονισμού της Βουλής και γι’ αυτό θα πρέπει να προχωρήσουμε εδώ στην απόφαση για τη φορολόγηση και αυτού του ειδικού επιδόματος.\nΌπως γνωρίζετε πρόκειται για ένα ειδικό επίδομα -ο επίσημος τίτλος του, επαναλαμβάνω, είναι έκτακτη αποζημίωση- που καταβάλλεται εδώ και πάρα πολλές δεκαετίες στους εργαζόμενους στη Βουλή, λόγω των ειδικών συνθηκών, κυρίως του ωραρίου εργασίας της Βουλής. Αυτό το επίδομα -το τονίζω, το επαναλαμβάνω για μια ακόμα φορά και το υπογραμμίζω- δεν αποτελεί επιπλέον μισθό, γιατί πολλές φορές γράφονται ανακρίβειες. Δεν αποτελεί μισθό, δε συνυπολογίζεται στη σύνταξη, δεν επηρεάζει, όπως ο μισθός, άλλα επιδόματα κ.λπ.. Είναι ένα έκτακτο, ειδικό επίδομα, που καταβάλλεται ήδη από τον προηγούμενο αιώνα.\nΥπενθυμίζω ότι το εν λόγω ειδικό επίδομα που κατανεμόμενο στους δώδεκα μήνες αντιστοιχεί από 580 ευρώ για τους υπαλλήλους ΥΕ του 18ου -δηλαδή, του χαμηλότερου- μισθολογικού εισαγωγικού κλιμακίου, και φτάνει το πολύ μέχρι στα 1320 ευρώ μηνιαίως για το πρώτο μισθολογικό κλιμάκιο, δηλαδή για τους διευθυντές, στις λίγες αυτές περιπτώσεις της εξάντλησης, θα έλεγα, της πυραμίδας στην ιεραρχία της Βουλής. Αυτό το επίδομα με απόφαση μας, με απόφασή του Προέδρου της Βουλής, που ελήφθη ως γνωστόν στις 11 Μαρτίου, μειώθηκε κατά 12% όταν σε μηνιαία αναλογία ανέρχεται έως 1.000 ευρώ, και κατά 17% όταν τυχόν υπερβαίνει τα 1.000 ευρώ, στα πλαίσια μιας γενικότερης πολιτικής περί μειώσεως εισοδημάτων.\nΤα λέω αυτά για μια ακόμα φορά γιατί θα πρέπει να γνωρίζουμε όλοι ότι εδώ η Βουλή έχει προχωρήσει ένα βήμα περισσότερο στην προσπάθεια περιστολής των δαπανών με την κατανόηση και των εργαζομένων της Βουλής. Δηλαδή, οι μειώσεις του επιδόματος αυτού για τους υπαλλήλους της Βουλής είναι ποσοστιαία σημαντικά μεγαλύτερες από τις μειώσεις που απεφασίσθησαν για ολόκληρο τον υπόλοιπο δημόσιο τομέα. Γι’ αυτό φτάνουν οι μειώσεις και το 17% όταν, όπως είπα, υπερβαίνει τα 1.000 ευρώ μηνιαίως.\nΣήμερα προτείνεται η υπαγωγή του στις γενικές διατάξεις του κώδικα φορολογίας εισοδήματος, γιατί, όπως είπα, η ρύθμιση αυτή είναι αναγκαία και δεν μπορεί να γίνει με το φορολογικό νομοσχέδιο, αλλά μόνο με τροποποίηση του Κανονισμού της Βουλής. Ήταν αφορολόγητο μέχρι τώρα. Για την ισότητα της αντιμετώπισης σε ό,τι αφορά τους φορολογουμένους προτείνουμε να υπαχθεί και αυτό στις γενικές διατάξεις του κώδικα φορολογίας εισοδήματος.\nΟι διατάξεις αυτές, στις οποίες αναφέρθηκα, αποτέλεσαν αντικείμενο συζήτησης και απόφασης βέβαια στην Επιτροπή Κανονισμού, που είχε λειτουργήσει, όπως γνωρίζουν οι συνάδελφοι που συμμετέχουν στην Επιτροπή Κανονισμού της Βουλής από όλα τα κόμματα, πριν από το Πάσχα.\nΠροτείνω η συζήτηση να γίνει με τη διαδικασία του άρθρου 108 του Κανονισμού της Βουλής, όπως προβλέπεται σε ανάλογες περιπτώσεις αλλαγών του Κανονισμού της Βουλής, δηλαδή, να λάβουν το λόγο όσοι έχουν αντίρρηση επί των προτάσεων του Προέδρου της Βουλής για πέντε λεπτά της ώρας ο καθένας. Εάν υπάρχει κάποιος ο οποίος έχει αντιρρήσεις παρακαλώ να λάβει τώρα το λόγο για πέντε λεπτά το πολύ.\nΤο λόγο έχουν ζητήσει οι κ.κ. Σκυλλάκος, Δρίτσας και Ροντούλης.\nΤο λόγο έχει ο κ. Σκυλλάκος.\nΑΝΤΩΝΗΣ ΣΚΥΛΛΑΚΟΣ: Εμείς δεν θα συμφωνήσουμε με τα δύο από τα τρία άρθρα και με την λογική των προτάσεων. Γίνεται επιλογή προσώπων και κινούμαστε στη λογική των ανεξάρτητων αρχών, όσον αφορά τη Στατιστική Υπηρεσία ή της επιλογής προσώπων δικαστικών, μέσα από τη Διάσκεψη των Προέδρων. Το ίδιο και στη Στατιστική Υπηρεσία το ίδιο και στο συμβούλιο του στατιστικού συστήματος.\nΕμείς γιατί είμαστε αντίθετοι; Πρώτον, διότι όχι μόνο εμείς αλλά γενικότερα η συνταγματική θεωρία είναι αντίθετη στις ανεξάρτητες αρχές.\nΑυτή είναι η βασική άποψη που υπήρχε μέχρι πρόσφατα και στην Ελλάδα και σε άλλες χώρες. Ξεκινήσαμε τη μια μετά την άλλη τις Ανεξάρτητες Αρχές, πέρα από αυτές που καθορίζονται από το Σύνταγμα…\nΠΡΟΕΔΡΟΣ (Φίλιππος Πετσάλνικος): Δεν θέλω να σας παίρνω χρόνο, κύριε Σκυλλάκο, αλλά φαντάζομαι ότι αυτά θα είχαν ειπωθεί κατά τη διάρκεια της συζήτησης των σχετικών νομοσχεδίων. Φαντάζομαι θα κάνετε επανάληψη αυτών των θέσεων.\nΑΝΤΩΝΗΣ ΣΚΥΛΛΑΚΟΣ: Απλώς εξηγώ…\nΠΡΟΕΔΡΟΣ (Φίλιππος Πετσάλνικος): Γιατί η θέση των κομμάτων σε ό,τι αφορά τους νόμους που ψηφίστηκαν και αυτόν στον οποίο αναφέρεστε και τον άλλον για την ηγεσία, συζητήθηκαν εκτενώς εδώ πριν από εβδομάδες. Εδώ σήμερα εμείς ερχόμαστε να προσαρμόσουμε τον Κανονισμό μετά από την ψήφιση αυτών των νόμων.\nΑΝΤΩΝΗΣ ΣΚΥΛΛΑΚΟΣ: Συμφωνώ, αλλά δικαιούμαι…\nΠΡΟΕΔΡΟΣ (Φίλιππος Πετσάλνικος): Βεβαίως, δικαιούστε να πάρετε το λόγο και να πείτε ότι ακριβώς θέλετε…\nΑΝΤΩΝΗΣ ΣΚΥΛΛΑΚΟΣ: Να εξηγήσω.\nΠΡΟΕΔΡΟΣ (Φίλιππος Πετσάλνικος): …αλλά θυμίζω ότι αυτά είχαν αναπτυχθεί τότε.\nΑΝΤΩΝΗΣ ΣΚΥΛΛΑΚΟΣ: Έχει παρατραβήξει η υπόθεση με τις Ανεξάρτητες Αρχές, οι οποίες στην πραγματικότητα δεν είναι ανεξάρτητες. Μπορούν κάποια στελέχη που ορίζονται να μην ανήκουν σε ένα συγκεκριμένο κόμμα, αλλά υπηρετούν την κυρίαρχη άποψη -πολλά παραδείγματα μπορώ να πω- δηλαδή την άποψη που υποστηρίζουν συγκεκριμένα κόμματα. Ο πρώτος λόγος λοιπόν είναι αυτός.\nΔεύτερον, έρχονται νομοσχέδια –ερήμην μάλιστα του Προεδρείου της Βουλής- και επεκτείνουν αυτό το καθεστώς και αναγκαζόμαστε μετά να κάνουμε τροποποιήσεις του Κανονισμού. Αυτό είναι κατάχρηση από την πλευρά…\nΠΡΟΕΔΡΟΣ (Φίλιππος Πετσάλνικος): Με συγχωρείτε, δεν έγινε εν αγνοία του Προεδρείου της Βουλής. Εδώ αναγκάζομαι να σας διακόψω.\nΑΝΤΩΝΗΣ ΣΚΥΛΛΑΚΟΣ: Ερήμην λέω.\nΠΡΟΕΔΡΟΣ (Φίλιππος Πετσάλνικος): Σας λέω ότι δεν έγινε ερήμην του Προεδρείου της Βουλής. Αναγκάζομαι να σας διακόψω, διότι πρώτα απ’ όλα γνώση των νομοσχεδίων που κατατίθενται λαμβάνει το Προεδρείο, ο Πρόεδρος της Βουλής. Ο Πρόεδρος της Βουλής ήταν σύμφωνος…\nΑΝΤΩΝΗΣ ΣΚΥΛΛΑΚΟΣ: Είχατε τη σύμφωνη γνώμη;\nΠΡΟΕΔΡΟΣ (Φίλιππος Πετσάλνικος): …γιατί, όπως είπα νωρίτερα, οδηγούν στην αναβάθμιση του ρόλου του Κοινοβουλίου κατά την άποψή μου, και όχι μόνο τη δική μου άποψη και σε ό,τι αφορά τη λειτουργία της Στατιστικής Υπηρεσίας που μέχρι τώρα επελέγετο από την εκάστοτε ηγεσία του Υπουργείου Οικονομικών…\nΑΝΤΩΝΗΣ ΣΚΥΛΛΑΚΟΣ: Μα, το να ορίζονται από τη Βουλή είναι το πρόβλημα.\nΠΡΟΕΔΡΟΣ (Φίλιππος Πετσάλνικος): …και σε ό,τι αφορά την έκφραση γνώμης της Βουλής στη διαδικασία επιλογής της ηγεσίας των ανωτάτων δικαστηρίων. Και εν γνώσει του Προεδρείου ήταν και έχουν και τη σύμφωνη γνώμη μου, γιατί οδηγούν στην αναβάθμιση του Προεδρείου και στην ενίσχυση κατά την άποψή μου της διαφάνειας της διαδικασίας αυτής, του ελέγχου δηλαδή -για να το πω διαφορετικά- στην ουσία της εκτελεστικής εξουσίας από το Κοινοβούλιο.\nΑΝΤΩΝΗΣ ΣΚΥΛΛΑΚΟΣ: Κύριε Πρόεδρε, επειδή ανοίξατε το ζήτημα και είπατε ότι έχετε σύμφωνη γνώμη και τα γνωρίζατε, θέλω να πω ότι στη συζήτηση που κάναμε στη Διαρκή Επιτροπή εκφράσατε και εσείς και άλλοι ότι πρέπει να σταματήσει αυτή η υπόθεση να ορίζονται Ανεξάρτητες Αρχές με νομοσχέδια και να φέρνουμε πότε τον έναν και πότε τον άλλον...\nΠΡΟΕΔΡΟΣ (Φίλιππος Πετσάλνικος): Εξέφρασα εγώ τέτοια άποψη;\nΑΝΤΩΝΗΣ ΣΚΥΛΛΑΚΟΣ: Έγινε ολόκληρη συζήτηση, κύριε Πρόεδρε…\nΠΡΟΕΔΡΟΣ (Φίλιππος Πετσάλνικος): Στη συζήτηση στην Επιτροπή;\nΑΝΤΩΝΗΣ ΣΚΥΛΛΑΚΟΣ: Βεβαίως, στην Επιτροπή.\nΠΡΟΕΔΡΟΣ (Φίλιππος Πετσάλνικος): Με συγχωρείτε, σε ποια Επιτροπή;\nΑΝΤΩΝΗΣ ΣΚΥΛΛΑΚΟΣ: Στην Επιτροπή για τον Κανονισμό της Βουλής που κουβεντιάσαμε προ ημερών.\nΠΡΟΕΔΡΟΣ (Φίλιππος Πετσάλνικος): Πού ακούσατε εσείς τέτοιο πράγμα, να έχω πει ότι…\nΑΝΤΩΝΗΣ ΣΚΥΛΛΑΚΟΣ: Ακούστηκε στην Επιτροπή. Αυτό λέω. Ακούστηκε από πολλούς. Δεν συμμετέχω πρώτη φορά στην Επιτροπή του Κανονισμού.\nΠΡΟΕΔΡΟΣ (Φίλιππος Πετσάλνικος): Δεν έχει ακουστεί από πολλούς καταρχήν και θα σας παρακαλέσω, όταν αναφέρεστε σε διαδικασίες επιτροπών και μάλιστα στις οποίες…\nΑΝΤΩΝΗΣ ΣΚΥΛΛΑΚΟΣ: Και εγώ θα σας παρακαλέσω να μη με διακόπτετε.\nΠΡΟΕΔΡΟΣ (Φίλιππος Πετσάλνικος): …στις οποίες συμμετέχει ο Πρόεδρος της Βουλής…\nΑΝΤΩΝΗΣ ΣΚΥΛΛΑΚΟΣ: Σας παρακαλώ, κύριε Πρόεδρε, να μη με διακόπτετε…\nΠΡΟΕΔΡΟΣ (Φίλιππος Πετσάλνικος): Σας παρακαλώ, κύριε Σκυλλάκο. Πρώτον, για την ακρίβεια των λεγομένων, γιατί εδώ είναι μια πολύ σοβαρή διαδικασία…\nΑΝΤΩΝΗΣ ΣΚΥΛΛΑΚΟΣ: Εσείς αφήσατε να εννοηθεί ότι ήταν ερήμην σας.\nΠΡΟΕΔΡΟΣ (Φίλιππος Πετσάλνικος): Θα σας παρακαλέσω λοιπόν, κύριε Σκυλλάκο, όταν αναφέρεστε σε τέτοια θέματα, πρώτον, να κάνετε τον κόπο να αναγιγνώσκετε και τα Πρακτικά των Επιτροπών. Λέτε ότι εξέφρασα και εγώ στη διαδικασία της Επιτροπής αντιρρήσεις;\nΑΝΤΩΝΗΣ ΣΚΥΛΛΑΚΟΣ: Δηλαδή, συμφωνείτε, κύριε Πρόεδρε…\nΠΡΟΕΔΡΟΣ (Φίλιππος Πετσάλνικος): Κύριε Σκυλλάκο, σας παρακαλώ, όταν αναφέρεστε σε τέτοια θέματα πρώτα να διαβάζετε τα Πρακτικά των συζητήσεων των σχετικών Επιτροπών και της Επιτροπής για τον Κανονισμό της Βουλής.\nΑΝΤΩΝΗΣ ΣΚΥΛΛΑΚΟΣ: Τα σχόλια σας ήταν προς την αντίθετη κατεύθυνση.\nΠΡΟΕΔΡΟΣ (Φίλιππος Πετσάλνικος): Είμαι πολύ σαφής.\nΑΝΤΩΝΗΣ ΣΚΥΛΛΑΚΟΣ: Και εγώ είμαι σαφής.\nΠΡΟΕΔΡΟΣ (Φίλιππος Πετσάλνικος): Είμαι σαφής, διαφορετικά λέτε ανακρίβειες, για να μη χρησιμοποιήσω ακόμα βαρύτερη έκφραση.\nΑΝΤΩΝΗΣ ΣΚΥΛΛΑΚΟΣ: Εσείς λέτε ανακρίβειες.\nΠΡΟΕΔΡΟΣ (Φίλιππος Πετσάλνικος): Λέτε ανακρίβειες που δεν έχουν καμία σχέση με την πραγματικότητα.\nΑΝΤΩΝΗΣ ΣΚΥΛΛΑΚΟΣ: Εν πάση περιπτώσει…\nΠΡΟΕΔΡΟΣ (Φίλιππος Πετσάλνικος): Σοβαρευτείτε!\nΑΝΤΩΝΗΣ ΣΚΥΛΛΑΚΟΣ: Αυτό τι είναι τώρα, κύριε Πρόεδρε;\nΠΡΟΕΔΡΟΣ (Φίλιππος Πετσάλνικος): Αυτό ακριβώς που σας λέω.\nΑΝΤΩΝΗΣ ΣΚΥΛΛΑΚΟΣ: Να σοβαρευτείτε εσείς που μας κάνετε και τον Πρόεδρο!\nΠΡΟΕΔΡΟΣ (Φίλιππος Πετσάλνικος): Να σοβαρευτείτε γιατί, πριν έρθετε εδώ, θα πρέπει να διαβάζετε τα Πρακτικά.\nΑΝΤΩΝΗΣ ΣΚΥΛΛΑΚΟΣ: Μα, δεν μας επιτρέπετε να πούμε τη γνώμη μας;\nΠΡΟΕΔΡΟΣ (Φίλιππος Πετσάλνικος): Και συμμετέχετε σε ορισμένες διαδικασίες εσείς ο ίδιος και διαστρεβλώνετε ότι έχει ειπωθεί. Επιτέλους! Άλλο το δικαίωμα να διαφωνείτε και άλλο να διαστρεβλώνετε.\nΑΝΤΩΝΗΣ ΣΚΥΛΛΑΚΟΣ: Τι διαστρεβλώσαμε;\nΠΡΟΕΔΡΟΣ (Φίλιππος Πετσάλνικος): Δεν έχετε δικαίωμα να διαστρεβλώνετε.\nΑΝΤΩΝΗΣ ΣΚΥΛΛΑΚΟΣ: Ότι έγινε τέτοια συζήτηση;\nΠΡΟΕΔΡΟΣ (Φίλιππος Πετσάλνικος): Ότι ειπώθηκαν αυτά και μάλιστα από τη δική μου πλευρά.\nΑΝΤΩΝΗΣ ΣΚΥΛΛΑΚΟΣ: Ότι έγινε τέτοια συζήτηση στην Επιτροπή, ότι υπάρχει μόνιμο πρόβλημα να μας φέρνετε νομοσχέδια…\nΠΡΟΕΔΡΟΣ (Φίλιππος Πετσάλνικος): Από εσάς ειπώθηκαν και από κανένα άλλο.\nΑΝΤΩΝΗΣ ΣΚΥΛΛΑΚΟΣ: Από κανέναν άλλον;\nΠΡΟΕΔΡΟΣ (Φίλιππος Πετσάλνικος): Ξαναδείτε τα Πρακτικά.\nΑΝΤΩΝΗΣ ΣΚΥΛΛΑΚΟΣ: Εν πάση περιπτώσει, εγώ επανέρχομαι. Επιτρέψτε μου να το κάνω γιατί δεν θα προλάβω να τοποθετηθώ.\nΤο πρώτο θέμα, όχι παραπέρα ανεξάρτητες αρχές είτε εν γνώσει είτε ερήμην του οποιουδήποτε Προέδρου.\nΔεύτερο θέμα, αυτές οι Ανεξάρτητες Αρχές, είτε αφορούν την ηγεσία της δικαιοσύνης είτε αφορούν τη Στατιστική Υπηρεσία, δεν θα είναι ανεξάρτητες όπως δεν ήταν και οι προηγούμενες ανεξάρτητες. Μην κοροϊδευόμαστε. Πάει με βάση την κυρίαρχη άποψη, αν όχι με το κόμμα που είναι πλειοψηφία κάθε φορά. Αυτή είναι η πρακτική που εφαρμόζεται, γι’ αυτό είμαστε αντίθετοι.\nΤο τρίτο θέμα είναι ότι είμαστε αντίθετοι με τα συγκεκριμένα νομοσχέδια και γι’ αυτό το λόγο. Έρχεται το νομοσχέδιο για τη δικαιοσύνη. Τα δύο μεγάλα κόμματα δεν αλλάζουν με το Σύνταγμα τα της ηγεσίας της δικαιοσύνης; Και έρχονται τώρα να μας πουν, επειδή θα οριστούν από τη Διάσκεψη των Προέδρων κάποια πρόσωπα, θα είναι ανεξάρτητα και οι επιλογές τους θα είναι ανεξάρτητες; Έτσι έχουμε ανεξαρτησία της δικαιοσύνης; Αυτοί είναι οι λόγοι για τους οποίους εμείς δεν ψηφίζουμε τη συγκεκριμένη διάταξη.\nΜε τη διάταξη που αναφέρει το άρθρο 2, το οποίο μιλάει για έλεγχο από τη Βουλή της λειτουργίας της Στατιστικής Υπηρεσίας, συμφωνούμε.\nΈρχομαι στην τρίτη παράγραφο. Είμαστε αντίθετοι με την επιδοματική πολιτική. Επιδόματα και αποζημιώσεις δεν τα καθιερώσαμε εμείς. Δεν ήμασταν εμείς ποτέ Κυβέρνηση για να τα καθιερώσουμε. Θα έπρεπε να είναι μέσα στο μισθό. Αυτή είναι η πρώτη παρατήρηση.\nΔεύτερο θέμα. Δεν συμφωνούμε -και είναι κεντρική μας πολιτική- τα βάρη της κρίσης να τα πληρώσουν οι εργαζόμενοι. Πρέπει να τα πληρώσουν οι έχοντες και κατέχοντες και μιλάμε για τις μεγάλες επιχειρήσεις, μιλάμε για τα πολύ μεγάλα εισοδήματα. Και γίνεται ακριβώς το αντίθετο.\nΚαι εγώ ρωτώ: Οι υπάλληλοι της Βουλής είναι η πλουτοκρατία και τα μεγάλα οικονομικά συμφέροντα; Είναι μήπως golden boys, για τους οποίους έκανε η Κυβέρνηση εκπτώσεις και στο τελευταίο νομοσχέδιο, για να είναι πιο χαλαρή η φορολόγησή τους;\nΤρίτο θέμα. Για όλους τους δημοσίους υπαλλήλους υπάρχει πάγωμα μισθών, μείωση επιδομάτων 12%, για να μην πάω στη μείωση του εισοδήματος με την έμμεση φορολογία κ.λπ.. Γι’ αυτούς τους λόγους, ανεξάρτητα αν ένα κομμάτι των εργαζομένων έχει μεγαλύτερο εισόδημα από πολλούς άλλους εργαζόμενους δημοσίους υπαλλήλους, δεν συμφωνούμε να μειωθούν τα εισοδήματά τους.\nΣε τι συμφωνούμε και είναι πρόταση του κόμματός μας; Θέλουμε να μπουν στην κλίμακα και να φορολογούνται όλα; Βεβαίως, συμφωνούμε να φορολογούνται όλα, να μην υπάρχει κανένα επίδομα, να είναι όλα στο βασικό μισθό και να φορολογούνται όλα, αλλά να αυξήσουμε το αφορολόγητο. Να πάμε σε αφορολόγητο 20.000 για τον κάθε γονιό, δηλαδή 40.000 για το ζευγάρι και 5.000 για το κάθε παιδί. Μ’ αυτή τη λογική να μπουν όλα και να φορολογούνται με βάση τις κλίμακες. Αυτή είναι η δική μας άποψη γι’ αυτό και δεν συμφωνούμε με το άρθρο 3 του συγκεκριμένου νομοσχεδίου.\nΠΡΟΕΔΡΟΣ (Φίλιππος Πετσάλνικος): Κατανοητή η άποψή σας και πολύ συγκεκριμένη.\nΣυνήθως δεν σχολιάζω και δεν πρέπει να σχολιάζω τοποθετήσεις συναδέλφων Βουλευτών. Αναγκάζομαι όμως να το ξανακάνω, γιατί αναφερθήκατε στη σύσταση Ανεξάρτητων Αρχών.\nΚύριε Σκυλλάκο, αν συμμετείχατε στην Επιτροπή του Κανονισμού -και αν δεν κάνω λάθος συμμετείχατε εκ μέρους του Κομμουνιστικού Κόμματος- θα είχατε διαπιστώσει και εκεί αυτό που ειπώθηκε, που επανέλαβα σήμερα ότι δεν συνιστώνται Ανεξάρτητες Αρχές. Οι νόμοι που πέρασαν, που ψηφίστηκαν για τα δύο θέματα, δεν συνιστούν καινούριες Ανεξάρτητες Αρχές, γιατί εδώ πρέπει να ακριβολογούμε. Σ’ αυτή την Αίθουσα τουλάχιστον πρέπει να ακριβολογούμε όλοι μας.\nΕίναι σημαντικά αυτά τα θέματα. Και ο ένας νόμος, σε ό,τι αφορά τη Στατιστική Αρχή και ο άλλος νόμος σε ό,τι αφορά την εμπλοκή, θα έλεγα, της Βουλής στη διαδικασία επιλογής της ηγεσίας των ανωτάτων δικαστηρίων λέει ότι στη Διάσκεψη των Προέδρων χρειάζεται ομοφωνία ή κατ’ ελάχιστο τα τέσσερα πέμπτα, δηλαδή σχεδόν ομοφωνία. Χρειάζεται να συμφωνήσουν περισσότεροι των δύο κομμάτων. Η Βουλή εμπλέκεται στην επιλογή τεσσάρων μελών της Ελληνικής Στατιστικής Αρχής που προτείνονται από περισσοτέρους.\nΣτη δεύτερη περίπτωση, για την ηγεσία των ανωτάτων δικαστηρίων, εκφράζει γνώμη πάλι η Βουλή, με την ίδια πλειοψηφία ή ομοφωνία της Διάσκεψης των Προέδρων. Ποιες Ανεξάρτητες Αρχές; Καινούριες Ανεξάρτητες Αρχές δημιουργούνται;\nΤο λόγο έχει ο κ. Δρίτσας εκ μέρους του ΣΥ.ΡΙΖ.Α..\nΑΝΤΩΝΗΣ ΣΚΥΛΛΑΚΟΣ: Κύριε Πρόεδρε…\nΠΡΟΕΔΡΟΣ (Φίλιππος Πετσάλνικος): Σας παρακαλώ, κύριε Σκυλλάκο.\nΑΝΤΩΝΗΣ ΣΚΥΛΛΑΚΟΣ: Αξιοποιείτε το δικαίωμά σας…\nΠΡΟΕΔΡΟΣ (Φίλιππος Πετσάλνικος): Δεν θα δευτερολογήσετε τώρα.\nΑΝΤΩΝΗΣ ΣΚΥΛΛΑΚΟΣ: Γιατί δεν μου δίνετε το λόγο;\nΠΡΟΕΔΡΟΣ (Φίλιππος Πετσάλνικος): Το λόγο έχει ο κ. Δρίτσας.\nΘα σας δώσω το λόγο μετά, αν θέλετε, για να δευτερολογήσετε, παρότι δεν προβλέπεται από τον Κανονισμό.\nΑΝΤΩΝΗΣ ΣΚΥΛΛΑΚΟΣ: Όχι να δευτερολογήσω, να διευκρινίσω για να κλείσει η υπόθεση.\nΠΡΟΕΔΡΟΣ (Φίλιππος Πετσάλνικος): Αν θέλετε να δευτερολογήσετε, παρότι δεν προβλέπεται από τον Κανονισμό, θα σας δώσω μετά το λόγο.\nΠΑΝΑΓΙΩΤΗΣ ΛΑΦΑΖΑΝΗΣ: Μα, ανεξάρτητη υπηρεσία είναι η Στατιστική, κύριε Πρόεδρε. Αυτό ψηφίσαμε.\nΠΡΟΕΔΡΟΣ (Φίλιππος Πετσάλνικος): Και εσείς δεν έχετε το λόγο από τον Κανονισμό, γιατί ο κ. Δρίτσας από το Κόμμα σας δικαιούται να μιλήσει τώρα.\nΚύριε Δρίτσα, έχετε το λόγο.\nΣτην πρώτη σας μεν πρόταση, που αφορά την προσθήκη στο άρθρο 14, που αναφέρεται ακριβώς στη νεοσύστατη Ανεξάρτητη Αρχή, την Ελληνική Στατιστική Αρχή, πρέπει να επισημάνουμε ότι όντως λειτουργεί από εδώ και πέρα με βάση την ψηφισθείσα νομοθεσία ως Ανεξάρτητη Αρχή. Απλώς δεν αναφέρεται στις συνταγματικώς κατοχυρωμένες, αλλά μ’ αυτόν τον τρόπο προορίζεται να λειτουργήσει.\nΣε σχέση με την πρότασή σας αυτή έχουμε ταχθεί υπέρ και στην Επιτροπή του Κανονισμού της Βουλής, θα μου επιτρέψετε όμως να κάνω δύο επισημάνσεις, γιατί έχουν ειδική σημασία.\nΚύριε Πρόεδρε, ορθώς προσδιορίζεται η ομοφωνία για τη Διάσκεψη των Προέδρων, για να οριστούν ο Πρόεδρος, ο Αντιπρόεδρος και μέλη των Αρχών αυτών και επί του προκειμένου και της Ελληνικής Στατιστικής Αρχής και κατ’ εξαίρεση ή, εν πάση περιπτώσει κατά παραχώρηση, τα 4/5. Φαντάζει αυξημένη πλειοψηφία. Δεν είναι πάντοτε όμως. Η σημερινή Βουλή μπορεί να απαιτήσει 4/5 με τρία κόμματα. Για το ρόλο των ανεξαρτήτων Αρχών, που πρέπει να λειτουργούν σύμφωνα με τους όρους που έχουν θεσμοθετηθεί, πέρα από κάθε κομματική επιρροή, στη σημερινή σύνθεση της Βουλής, δηλαδή τρία κόμματα, δεν εξυπηρετείται αυτή η στόχευση και η νομοθετημένη και κατοχυρωμένη διαδικασία της ομοφωνίας. Επομένως, θα πρέπει στο μέλλον να το δούμε, κύριε Πρόεδρε, και να διευρυνθεί αυτή η προσέγγιση των 4/5, που όταν νομοθετήθηκε, όταν εν πάση περιπτώσει συμπεριελήφθη στον Κανονισμό όντως είχε σχεδόν παμψηφία, γιατί ήταν τρικομματική ή τετρακομματική η Βουλή τότε. Τώρα όμως δεν είναι το ίδιο. Αυτό το επισημαίνουμε.\nΤο δεύτερο που πρέπει να επισημάνουμε είναι ότι επειδή, σύμφωνα με την ίδια πρότασή σας, επέρχεται και μία τροποποίηση στο άρθρο 31 και προστίθεται η παράγραφος 2, ώστε η Ελληνική Στατιστική Υπηρεσία να ελέγχεται και από την Επιτροπή Παρακολούθησης της Εκτέλεσης του Προϋπολογισμού, θέλουμε επίσης να επισημάνουμε ότι αυτή η Επιτροπή μέχρι στιγμής κατ’ ουσίαν δεν έχει συσταθεί και λειτουργήσει και ότι δεν έχει από τη γέννησή της τις προϋποθέσεις για να λειτουργήσει, όπως έχει θεσμοθετηθεί. Διότι απαιτείται να έχει υποδομές, στελέχωση, επάρκεια τεχνοκρατικής παρακολούθησης, ώστε οι Βουλευτές που θα συμμετέχουν σ’ αυτή την Επιτροπή Παρακολούθησης της Εκτέλεσης του Προϋπολογισμού πράγματι να μπορούν να πάνε σε βάθος ελέγχου της εκτέλεσης του Προϋπολογισμού και όχι σε μια επιδερμική και επιφανειακή εξέταση. Δεν θα μπορέσει δηλαδή η Βουλή σ’ αυτή την περίπτωση να εκτελέσει τον έλεγχο που όλοι συνομολογήσαμε ότι θέλουμε να αναβαθμιστεί και να τον επιτελέσει.\nΜε αυτές τις δύο επισημάνσεις κλείνω ως προς την πρώτη πρότασή σας που, όπως είπα και στην αρχή, έχουμε –και ψηφίζουμε και τώρα- ταχθεί υπέρ αυτής, παρά τις επισημάνσεις αυτές που ήδη έκανα.\nΓια τη δεύτερη πρότασή σας, με βάση την οποία προτείνεται για την εξοικονόμηση πόρων, αλλά και για την εφαρμογή της αρχής της φορολογικής ισότητας κατ’ ουσίαν να λογίζεται η καταβαλλόμενη έκτακτη αποζημίωση στους υπαλλήλους της Βουλής πλέον ως εισόδημα από μισθωτές υπηρεσίες και να φορολογείται, έχουμε να επισημάνουμε το εξής, ότι ναι μεν με αυτή την τροπολογία λογίζεται ως εισόδημα από μισθωτές υπηρεσίες, αλλά όχι ως μισθός. Όλοι καταλαβαίνουμε την τεράστια διαφορά που έχει το ένα από το άλλο. Στην πραγματικότητα δηλαδή μία αποζημίωση ή κάποια επιδόματα, τα οποία έχουν θεσμοθετηθεί για να διορθώσουν αδικίες, για να απονείμουν εν πάση περιπτώσει, αποδοχές, με βάση αξιολογήσεις που έγιναν κάποτε ότι έτσι πρέπει, ή θα πρέπει να ανακληθούν, εάν δεν είναι δίκαιες, -κάτι που νομίζω ότι κανείς δεν το υπερασπίζεται- ή δεν μπορούν να μειωθούν. Με αυτόν τον τρόπο μειώνονται.\nΕμείς λέμε «ναι» στην ενιαία φορολόγηση όλων των εισοδημάτων, «ναι» στη φορολογική δικαιοσύνη, «όχι» στις εξαιρέσεις, «όχι» σε εύνοιες οποιασδήποτε κοινωνικής ομάδας. Γι’ αυτό λοιπόν και ειδικά όταν πρόκειται για εργαζομένους, για μισθωτούς του Δημοσίου -καλά, του ιδιωτικού τομέα ανάγονται σε άλλου είδους διαδικασίες- υπερασπιζόμαστε πάντα και τώρα, επί του προκειμένου, από θέση αρχής την ενσωμάτωση όλων αυτών των εκτάκτων επιδομάτων ή αποζημιώσεων ή κάθε είδους πρόσθετων παροχών στο βασικό μισθό. Και τότε πράγματι νοείται η ενιαία φορολόγηση, τότε πράγματι είναι πράξη φορολογικής δικαιοσύνης, πράξη ισονομίας και, εν πάση περιπτώσει, κατοχυρώνει τους εργαζομένους όχι μόνο της Βουλής, αλλά όλους τους μισθωτούς και κανείς δεν θα μπορούσε σ’ αυτή την περίπτωση να πει τίποτα αντίθετο.\nΜε αυτές τις σκέψεις, αυτή τη δεύτερη πρότασή σας δεν μπορούμε να την αποδεχθούμε και την καταψηφίζουμε.\nΠΡΟΕΔΡΟΣ (Φίλιππος Πετσάλνικος): Το λόγο έχει ο κ. Ροντούλης. Έχετε κι εσείς αντίρρηση, κύριε Ροντούλη;\nΑΣΤΕΡΙΟΣ ΡΟΝΤΟΥΛΗΣ: Όχι, κύριε Πρόεδρε. Νομίζω όμως ότι…\nΠΡΟΕΔΡΟΣ (Φίλιππος Πετσάλνικος): Διότι αν δεν έχετε αντιρρήσεις, κατά τον Κανονισμό, δεν χρειαζόταν να πάρετε το λόγο, αλλά εν πάση περιπτώσει.\nΑΣΤΕΡΙΟΣ ΡΟΝΤΟΥΛΗΣ: Με την ανοχή σας, κύριε Πρόεδρε, γιατί ήδη επιδείξατε μια ευγενική ανοχή έναντι των άλλων συναδέλφων, οι οποίοι θα μου επιτρέψουν, με όλη την εκτίμηση που τρέφω στο πρόσωπό τους, να τους πω ότι διέπραξαν ένα λάθος. Η σημερινή συζήτηση εδώ δεν είναι ούτε για την Ελληνική Στατιστική Αρχή, ούτε για την περικοπή του επιδόματος, ούτε για τον τρόπο επιλογής των ανωτάτων δικαστικών λειτουργών. Αυτά συζητήθηκαν στο παρελθόν, όταν συζητήσαμε το ν. 3832 ή τον ν. 3841/2010. Εδώ είναι μια άλλη διαδικασία.\nΕγώ πήρα το λόγο μόνο και μόνο, κύριε Πρόεδρε, για να κάνω μία διευκρίνιση από την πλευρά του Λαϊκού Ορθοδόξου Συναγερμού, η οποία είναι η εξής. Εμείς σαν Λαϊκός Ορθόδοξος Συναγερμός καταψηφίσαμε και το ν. 3832 και το ν. 3841. Κατανοούμε όμως την αναγκαιότητα, ότι αφ’ ης στιγμής υπάρχει ένα νομοθετικό δεδομένο, υπάρχει ένα συγκροτημένο νομοθέτημα που αναφέρεται είτε στη μία είτε στην άλλη περίπτωση, η Βουλή θα πρέπει κατ’ ανάγκην να προσαρμόσει τον Κανονισμό της. Άρα λοιπόν στο πνεύμα της κατανόησης που δείχνουμε για τέτοιου είδους διαδικασίες, οι οποίες επιτυγχάνουν ακριβώς αυτή την ταύτιση, την ενσωμάτωση των νομοθετικών προβλέψεων στον Κανονισμό της Βουλής, ο κ. Βαϊτσης Αποστολάτος, ο εκπρόσωπός μας στην Επιτροπή Κανονισμού της Βουλής, υπερψήφισε. Απλώς να καταγραφεί η διαφωνία μας επί των νόμων που προανέφερα.\nΠΡΟΕΔΡΟΣ (Φίλιππος Πετσάλνικος): Η οποία είχε καταγραφεί τότε, στη διαδικασία της συζήτησης και της ψήφισης εκείνων των νόμων.\nΚυρίες και κύριοι συνάδελφοι, πριν δώσω το λόγο στον κ. Σκυλλάκο, να σας ανακοινώσω –γιατί μου ήρθε μετά από το κόμμα σας, κύριε Σκυλλάκο, αφού είχατε πάρει το λόγο- τη γνωστοποίηση από τον Κοινοβουλευτικό Εκπρόσωπο του Κομμουνιστικού Κόμματος Ελλάδος κ. Σπυρίδωνα Χαλβατζή ότι για τη συζήτηση αυτού του θέματος, δηλαδή των τροποποιήσεων του Κανονισμού της Βουλής, το Κομμουνιστικό Κόμμα της Ελλάδας ορίζει ως Κοινοβουλευτικό Εκπρόσωπο τον Βουλευτή κ. Αντώνη Σκυλλάκο.\nΚύριε Σκυλλάκο, θέλετε να δευτερολογήσετε;\nΑΝΤΩΝΗΣ ΣΚΥΛΛΑΚΟΣ: Μάλιστα, κύριε Πρόεδρε.\nΠΡΟΕΔΡΟΣ (Φίλιππος Πετσάλνικος): Ένα δίλεπτο αρκεί;\nΑΝΤΩΝΗΣ ΣΚΥΛΛΑΚΟΣ: Ναι.\nΕπί της διαδικασίας έχω να πω το εξής. Δεν καταλαβαίνω για ποιο λόγο δημιουργήθηκε αυτή η οξύτητα, όχι από δική μου ευθύνη. Προσπαθώ να είμαι νηφάλιος, όπως είμαι σε όλες τις Επιτροπές. Ίσως ακούσια καμιά φορά, αλλά συνειδητά να διαστρεβλώσω απόψεις δεν το κάνω, και το κόμμα μου, αλλά και προσωπικά εγώ. Δεν καταλαβαίνω γιατί οξύνθηκε τόσο πολύ η συζήτηση.\nΔεύτερον, επί της ουσίας: Είναι ή δεν είναι ανεξάρτητη Αρχή η Ελληνική Στατιστική Αρχή; Το άρθρο 14 στην παράγραφο δ΄ λέει πώς η Διάσκεψη των Προέδρων με πλειοψηφία των 4/5 ορίζει τα μέλη των ανεξάρτητων Αρχών που προβλέπει το Σύνταγμα.\nΜετά είναι η παράγραφος 5. Μιλάει για τα μέλη της Στατιστικής Αρχής, χωρίς να την ονομάζει «ανεξάρτητη», αν και δημοσιογραφικά έγινε συζήτηση και εδώ μέσα στην Αίθουσα όταν συζητιόταν το νομοσχέδιο για ανεξάρτητη Αρχή μιλούσαμε. Και παρακάτω, στην έκτη παράγραφο, που τροποποιείται για την ανάγκη να περάσει στον Κανονισμό της Βουλής η νέα ρύθμιση, λέει: «Η Διάσκεψη των Προέδρων καλεί, όταν το κρίνει αναγκαίο, οποιαδήποτε ανεξάρτητη Αρχή για θέματα σχετικά με την κατά το Σύνταγμα εκπλήρωση της αποστολής της και σχετικά με την Ελληνική Στατιστική Αρχή».\nΤην εξομοιώνει με τις Ανεξάρτητες Αρχές. Άρα, βεβαίως, οι δικαστές που επιλέγονται από την Διάσκεψη των Προέδρων δεν αποτελούν σαν σύνολο ή σαν ομάδα Ανεξάρτητη Αρχή. Αλλά, για να συντομεύσω το σκεπτικό μου είναι δύο τα προβλήματα. Το ένα είναι οι Ανεξάρτητες Αρχές και το άλλο ότι εγκρίνουμε πρόσωπα για το αν είναι ικανά, για το αν είναι έντιμα, για το αν είναι και παρέχουν εγγυήσεις αμεροληψίας. Γι’ αυτά ζητείται να πει γνώμη η Βουλή. Και η γνώμη μας είναι ότι έχει παρατραβήξει αυτή η υπόθεση. Είναι φύλλο συκής. Αυτό είναι η άποψή μας, να επιβεβαιώνονται αυτά από τη Βουλή, να εγκρίνονται αυτά από τη Βουλή και μετά αρχίζουν οι καταγγελίες, ενώ τους έχει εγκρίνει η Βουλή, και έχουμε και παραιτήσεις κ.λπ. κ.λπ. Γι’ αυτό χρειάζονται προσοχή αυτά τα πράγματα. Και η δική μας η άποψη ότι πρέπει να σταματήσει αυτή η υπόθεση των δήθεν Ανεξάρτητων ή αμερόληπτων προσώπων ή Αρχών.\nΠΡΟΕΔΡΟΣ (Φίλιππος Πετσάλνικος): Κύριε Σκυλλάκο, επί της ουσίας έχει ο καθένας, πραγματικά, αναφαίρετο δικαίωμα και δεν μου πέφτει εμένα λόγος να ασκήσω κριτική ή να τοποθετηθώ επί της ουσίας έκφρασης της απόψεώς σας. Σεβαστή η άποψη. Εκείνο που προκάλεσε την προς στιγμή ένταση είναι το ακούσιο λάθος σας. Το ακούσιο λάθος ήταν η αναφορά στη Συνεδρίαση της Επιτροπής του Κανονισμού και είπατε ότι ειπώθηκαν και από εμένα διάφορα πράγματα. Εγώ δέχομαι το ακούσιο λάθος. Ήταν λάθος, δέχομαι το ακούσιο και τελειώνει εδώ αυτό το θέμα.\nΚυρίες και κύριοι συνάδελφοι, κηρύσσεται περαιωμένη η συζήτηση των προτάσεων του Προέδρου της Βουλής...\nΑΝΤΩΝΗΣ ΣΚΥΛΛΑΚΟΣ: Κύριε Πρόεδρε, να βάζουμε μαγνητόφωνα σ’ αυτές τις επιτροπές για να γνωρίζουμε τι λέγεραι.\nΠΡΟΕΔΡΟΣ (Φίλιππος Πετσάλνικος): Τώρα μη με προκαλείτε πάλι. Θα σας πω. Θα αναγκαστώ να διαβάζω τα Πρακτικά της Επιτροπής εδώ.\nΑΝΤΩΝΗΣ ΣΚΥΛΛΑΚΟΣ: Να διαβάσουμε τα Πρακτικά να δούμε τι λένε.\nΠΡΟΕΔΡΟΣ (Φίλιππος Πετσάλνικος): Για πάρετε ξανά τα Πρακτικά.\nΚύριε Σκυλλάκο, το κόμμα σας είναι πάρα πολύ σοβαρό κόμμα. Είναι πάρα πολύ σοβαρό κόμμα το Κομμουνιστικό Κόμμα Ελλάδος και η παρουσία του εδώ. Μη μειώνετε αυτή τη σοβαρότητα τώρα με τις επιμονές σας. Είπατε ακούσιο λάθος. Πράγματι. Δέχομαι το ακούσιο, αλλά ήταν λάθος σας.\nΚηρύσσεται περαιωμένη η συζήτηση επί των προτάσεων του Προέδρου της Βουλής για την τροποποίηση διατάξεων του Κανονισμού της Βουλής (Μέρος Κοινοβουλευτικό) και για την μερική τροποποίηση διατάξεων του Κανονισμού της Βουλής (Μέρος Β΄-ΦΕΚ 51Α΄/10-4-1997), όπως ισχύει.\nΕρωτάται το Σώμα: Γίνονται δεκτές οι ανωτέρω προτάσεις κατ’ αρχήν, κατ’ άρθρο και στο σύνολο;\nΠΟΛΛΟΙ ΒΟΥΛΕΥΤΕΣ: Δεκτές, δεκτές.\nΠΡΟΕΔΡΟΣ (Φίλιππος Πετσάλνικος): Συνεπώς, οι προτάσεις για την τροποποίηση των διατάξεων του Κανονισμού της Βουλής (Μέρος Κοινοβουλευτικό) και για την μερική τροποποίηση διατάξεων του Κανονισμού της Βουλής (Μέρος Β΄-ΦΕΚ 51Α΄/10-4-1997) όπως ισχύει, έγιναν δεκτές κατ’ αρχήν, κατ’ άρθρο και στο σύνολο, κατά πλειοψηφία και έχουν ως εξής:\n(Να καταχωριστεί το κείμενο των προτάσεων)\nΠΡΟΕΔΡΟΣ (Φίλιππος Πετσάλνικος): Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς το την ψήφιση στο σύνολο των παραπάνω προτάσεων.\nΠΡΟΕΔΡΟΣ (Φίλιππος Πετσάλνικος):Το Σώμα παρέσχε την ζητηθείσα εξουσιοδότηση.\nΚαι τώρα, κυρίες και κύριοι συνάδελφοι, θέλω να σας ενημερώσω ότι η πολιτική ηγεσία του Υπουργείου Δικαιοσύνης, Διαφάνειας και Ανθρωπίνων Δικαιωμάτων προτείνει σύμφωνα με το άρθρο 44, παρ. 1 του Κανονισμού της Βουλής την επανασύσταση της Διακομματικής Επιτροπής για την εξέταση του Σωφρονιστικού Συστήματος της χώρας και των συνθηκών διαβίωσης των κρατουμένων, η οποία είχε λειτουργήσει κατά τη διάρκεια της ΙΒ΄ περιόδου, αλλά διελύθη αυτοδικαίως πριν καταλήξει στη σύνταξη εκθέσεως λόγω της λήξεως της βουλευτικής περιόδου.\nΕπίσης, ο Πρόεδρος της Κοινοβουλευτικής Ομάδας του Λαϊκού Ορθόδοξου Συναγερμού κ. Γιώργος Καρατζαφέρης προτείνει τη σύσταση Διακομματικής Επιτροπής για τη μελέτη του μεταναστευτικού προβλήματα σύμφωνα με το άρθρο 44, παρ. 1 του Κανονισμού της Βουλής.\nΗ Διάσκεψη των Προέδρων στη συνεδρίαση της 19ης Μαρτίου του 2010 ομόφωνα αποδέχτηκε τις προτάσεις αυτές, τις οποίες εισήγαγα εγώ στη Διάσκεψη και για λόγους αποτελεσματικής λειτουργίας των Επιτροπών προτείνει η Διάσκεψη 15μελή σύνθεση κατ’ αναλογία της δύναμης των κομμάτων.\nΠροτείνω επίσης προθεσμία υποβολής των εκθέσεων των ως άνω Επιτροπών μέχρι το τέλος της Β΄ Συνόδου της παρούσης περιόδου. Να υπάρξει η δυνατότητα δηλαδή μέχρι το τέλος της Β΄ Συνόδου, που σημαίνει μέχρι του χρόνου τον Ιούνιο, περίπου, σε ένα έτος και κάτι, να μπορέσουν να ολοκληρώσουν τις εργασίες τους και να υποβάλουν τις εκθέσεις γι’ αυτά τα τόσο σημαντικά θέματα.\nΕρωτάται το Σώμα: Γίνονται δεκτές οι ανωτέρω προτάσεις;\nΟΛΟΙ ΟΙ ΒΟΥΛΕΥΤΕΣ: Δεκτές, δεκτές.\nΠΡΟΕΔΡΟΣ (Φίλιππος Πετσάλνικος): Συνεπώς, το Σώμα απεδέχθη ομοφώνως τις προτάσεις και αποφασίζει τη σύσταση Διακομματικών Επιτροπών σύμφωνα με το άρθρο 44, παρ. 1 του Κανονισμού της Βουλής και με προθεσμία υποβολής των εκθέσεων μέχρι το τέλος της Β΄ Συνόδου.\nΚυρίες και κύριοι συνάδελφοι, θα εισερχόμεθα στην ημερήσια διάταξη της\nΘα συνεχίσουμε από τον κατάλογο των συναδέλφων που δεν είχαν προλάβει να πάρουν το λόγο επί της αρχής πριν την ονομαστική ψηφοφορία. Αρχίζουμε τη διαδικασία αυτή με τον κ. Μουσουρούλη, το συνάδελφο της Νέας Δημοκρατίας.\nΥπενθυμίζω ότι ο συνολικός αριθμός των συναδέλφων που είναι από τον προηγούμενο κατάλογο μαζί με τους συναδέλφους που ενεγράφησαν για τη συζήτηση επί των άρθρων, ανέρχεται σε εβδομήντα. Άρα, σημαίνει ότι και σήμερα είναι πολύ πιθανό να χρειαστεί να συνεχίσουμε μετά τα μεσάνυχτα, δηλαδή να μην τελειώσουμε πριν τις 12.00΄, εκτός εάν αποδεχθείτε να υπάρξει μία μείωση του χρόνου των ομιλητών. Αλλά και χθές όταν το προτείναμε δεν έγινε αποδεκτό.\nΑς αρχίσουμε τη συζήτηση και βλέπουμε με την εξέλιξη. Βέβαια έχουμε και την αυριανή διαδικασία για την ολοκλήρωση της συζήτησης επί των άρθρων, αλλά είναι μεγάλος ο αριθμός των ομιλητών. Κατανοητό λόγω του ενδιαφέροντος και της σημασίας του νομοσχεδίου.\nΤέλος, υπενθυμίζω για μία ακόμη φορά, ο κ. Λεβέντης είναι εδώ, μου το υπενθυμίζει και αυτός, άρα θα το τηρήσει μόλις αναλάβει να διευθύνει τη συζήτηση σε λίγο, την αναγκαιότητα αυστηρής τήρησης του διατιθεμένου χρόνου.\nΟ κ. Μουσουρούλης, λοιπόν, έχει το λόγο.\nΑΣΤΕΡΙΟΣ ΡΟΝΤΟΥΛΗΣ: Για όλους, όμως, κύριε Πρόεδρε!\nΠΡΟΕΔΡΟΣ (Φίλιππος Πετσάλνικος): Για όλους, κύριε Ροντούλη.\nΟρίστε, κύριε Μουσουρούλη έχετε το λόγο.\nΑν δεν ήμουν λίγος άτυχος το πρωί πριν τις ομιλίες των Αρχηγών και την ονομαστική ψηφοφορία, θα είχα διαδεχθεί στο Βήμα τον εξαιρετικό συνάδελφο, τον κ. Μίμη Ανδρουλάκη. Και λέω συνάδελφο με κάποια συστολή, διότι πρόκειται για έναν πολιτικό ο οποίος παράγει ποιότητα στον πολιτικό του λόγο.\nΣήμερα βαθμολόγησε την κυβέρνηση σε ό,τι αφορά το νομοσχέδιο. Δεν μας είπε όμως αν τη βαθμολόγησε με άριστα το 10 ή το 20. Η βαθμολογία ήταν κοντά στο 10. Αυτό σημαίνει ότι είτε επιεικής ήταν είτε αυστηρός, σίγουρα θα έβαζε πολύ κακό βαθμό στην Κυβέρνηση σε ό,τι αφορά τον πανηγυρικό χαρακτήρα που έδωσε σ' αυτό το νομοσχέδιο κατά τη σημερινή συζήτηση αλλά και τις προηγούμενες ημέρες. Ακούσαμε, κύριε Υπουργέ, για τομή, για μία τεράστια μεταρρύθμιση, για μία επαναστατική αλλαγή, για μία τυπική περίπτωση της Κυβέρνησης ότι δεν κάνει μερεμέτια και βέβαια για μία ξεκάθαρη σφραγίδα προοδευτικής αντίληψης και κοινωνικής δικαιοσύνης. Αυτά περίπου είχε πει και ο Πρωθυπουργός όταν συζητήθηκε το νομοσχέδιο αυτό στο Υπουργικό Συμβούλιο.\nΕγώ δικαιολογώ τους συναδέλφους του ΠΑ.ΣΟ.Κ. διότι δεν είχαν άλλο τρόπο για να αποδώσει η επικοινωνιακή επένδυση που έχει γίνει στη λογική του παραλάβαμε κατεστραμμένο κράτος, πήραμε δύσκολα μέτρα που το αλλάζουν και η ανάπτυξη έρχεται. Αυτά, όμως, δεν αρκούν για να κάνουν ενδιαφέρουσα τη συζήτηση για ένα σημαντικό αναπτυξιακό εργαλείο της οικονομίας, όπως είναι το φορολογικό. Η ουσία, λοιπόν, είναι να γνωρίζεις ποιο εργαλείο χρειάζεσαι, πότε πρέπει να το εφαρμόσεις και βέβαια να το έχεις σχεδιάσει κατάλληλα. Νομίζω ότι αυτά τα τρία πράγματα δεν συμβαίνουν.\nΗ Κυβέρνηση θυμίζει λίγο την αμερικάνικη παροιμία για κάποιον λέει που κρατάει σφυρί, όλα μοιάζουν με καρφιά, όπως και οι λέξεις ανάπτυξη, σταθερότητα, απασχόληση, αλλά και δικαιοσύνη, ρεαλισμός, ανταποδοτικότητα. Λέξεις, καρφιά δηλαδή, που χρησιμοποιήθηκαν αφειδώς από συναδέλφους μέσα και έξω από την Αίθουσα. Το αποτέλεσμα όμως δεν θα είναι η τομή που φιλοδοξείτε να κάνετε μ' αυτό το νομοσχέδιο, αλλά μερικά σπασμένα δάχτυλα και μάλιστα χωρίς λόγο.\nΚαι θέλω να το εξηγήσω αυτό. Βρισκόμαστε σε μία περίοδο ύφεσης. Τι σημαίνει αυτό; Ότι δύο και μοναδικές πραγματικές αξίες που υπάρχουν στην οικονομία, δηλαδή η απασχόληση και το ρευστό μειώνονται. Όταν όμως δεν κάνεις κάτι ουσιαστικό για να αυξηθούν αυτές οι οικονομικές αξίες, τότε το μεγάλο οικονομικό πρόβλημα που αντιμετωπίζουμε σήμερα θα μετεξελιχθεί σε ένα τεράστιο, σε ένα μεγάλο κοινωνικό θέμα. Τότε, όμως, θα είναι αργά.\nΟ χρόνος και ο τρόπος χρήσης του εργαλείου δεν θα είναι οι ίδιοι και τότε δυστυχώς δεν θα έχει καμία σημασία το πόσο είναι κατάλληλο.\nΚυρίες και κύριοι συνάδελφοι, η Κυβέρνηση κατά τη γνώμη μου κάνει τα δύσκολα δυσκολότερα. Ειλικρινά, δεν μπορώ να καταλάβω μερικά πράγματα. Ως Αντιπολίτευση στηρίζατε, κύριοι συνάδελφοι, ανεδαφικά προνόμια και απαιτήσεις. Σήμερα που είστε αντιμέτωποι με τη σχέση που έχουν όλα αυτά με το πρόβλημα, τι ακριβώς κάνετε;\nΘέλω να ρωτήσω πώς είναι δυνατόν επί έξι μήνες να μην έχετε ασχοληθεί καθόλου με τη βελτίωση της παραγωγικότητας, το μοναδικό δηλαδή κριτήριο που καθορίζει μισθούς και απόδοση κεφαλαίων, που είναι και οι δυο βασικές πηγές εισοδήματος.\nΠιστεύετε δηλαδή, κύριε Υπουργέ, ότι μόνο με τη μείωση των φορολογικών συντελεστών στα κέρδη των επιχειρήσεων που επενδύονται, θα λυθεί το πρόβλημα; Πείτε μας ποια εργαλεία έχετε δημιουργήσει, για να ενδυναμωθεί το επενδυτικό περιβάλλον της χώρας. Αντίθετα, παγώσατε τον αναπτυξιακό, ακινητοποιήσατε το Ε.Σ.Π.Α. και ασχοληθήκατε με το πιο ανταγωνιστικό κομμάτι που είναι η ναυτιλία.\nΑμέσως μετά τη διάλυση του Υπουργείου Εμπορικής Ναυτιλίας συνεχίζετε με τις αλλαγές στους συντελεστές φορολόγησης για τους ναυτικούς που θα απομακρύνουν –και αυτό το σημειώνω και το τονίζω- ακόμα περισσότερο τους νέους από το ναυτικό επάγγελμα, αλλά βέβαια και με το νομοσχέδιο συνεχίζετε, με τις ρυθμίσεις που έχετε κάνει για τις ναυτιλιακές εταιρείες στα κίνητρα επαναπατρισμού κεφαλαίων.\nΠώς είναι δυνατόν –ρωτώ και πάλι- με τόσο χαμηλή ανταγωνιστικότητα να αυξάνετε τόσο πολύ τους άμεσους φόρους και με τέτοια πτώση της κατανάλωσης να αυξάνετε τόσο πολύ τους έμμεσους φόρους; Αυτά τα δυο πράγματα είναι ασυμβίβαστα και θα κάνουν το δανεισμό ακόμα πιο ακριβό. Σίγουρα πάντως θα εξανεμίσουν την οποιαδήποτε ελάφρυνση υπάρχει στα χαμηλά εισοδήματα.\nΤέλος, πώς είναι δυνατόν να χρειάζεται περισσότερη τόνωση του ανταγωνισμού και εσείς να κάθεστε και να κοιτάτε τις αγορές, χωρίς να μας λέτε τι ακριβώς θα κάνετε;\nΜέχρι τώρα, κυρίες και κύριοι συνάδελφοι, θα μπορούσε να υποθέσει κανείς ότι η Κυβέρνηση δεν ήταν έτοιμη. Και όντως δεν ήταν. Γι’ αυτό ασχολείται με το χθες και το προχθές. Τώρα που αποδεικνύεται ότι δεν είναι σε θέση να ασχοληθεί, να προγραμματίσει το αύριο, δηλαδή να το ξελασπώσει –όπως είπε το πρωί και ο κ. Τσίπρας- τα πράγματα είναι διαφορετικά και καταλήγει σε μια εισπρακτική λογική.\nΘα θυμίσω εδώ τι είχε πει ο Υπουργός κ. Παπακωνσταντίνου στις 10 Σεπτεμβρίου 2008. Είχε πει: «Σε μια στιγμή που η οικονομία βρίσκεται σε κρίση πρέπει να προσθέτεις στην οικονομία και όχι να αφαιρείς. Πρέπει να στηρίζεις το εισόδημα και την οικονομική δραστηριότητα και όχι να τη στραγγαλίζεις, να στραγγαλίζεις την κατανάλωση με φορολογικά μέσα.»\nΑλήθεια, με τον τρόπο που αντιμετωπίζετε τα μεσαία νοικοκυριά, την κτηματαγορά, τις επιχειρήσεις, προσθέτουμε ή αφαιρούμε στην οικονομία; Και είναι αυτό προοδευτική αντίληψη, που είχε πει και ο Πρωθυπουργός, όταν συζητούσαν το νομοσχέδιο αυτό στο Υπουργικό Συμβούλιο;\nΑς μην αναφερθώ εδώ στην περιφερειακή ανάπτυξη ή στη νησιωτική πολιτική που είχατε εξαγγείλει και ακούμε και ξανακούμε για το μεταφορικό ισοδύναμο και όλα αυτά που θα κάνετε για την περιφερειακή ανάπτυξη ή ακόμη και για την πράσινη ανάπτυξη που μέσα στις ρυθμίσεις του νομοσχεδίου έχει παραπεμφθεί και αυτή στις καλένδες.\nΌλα αυτά μου δίνουν την εντύπωση ότι λιώνουν όπως το χιόνι στον πάγο. Και επειδή αναφέρθηκα στον πάγο, θα σταθώ λίγο σε μια πολύ ωραία αποστροφή του δημοσιογράφου κ. Παπαχελά, ο οποίος έγραψε ότι η Κυβέρνηση μοιάζει με τον καπετάνιο του Τιτανικού που αντί να πει στον ύπαρχο να στρίψει πριν είναι πολύ αργά, παρακολουθεί μια διάλεξη για την ασφάλεια της ναυσιπλοΐας ή την τέχνη της ηγεσίας. Κάτι για την Αριστερά. Τώρα πρέπει πρωτίστως να μας ενδιαφέρει η σωτηρία του Τιτανικού και όχι οι ανέσεις που προσφέρει η πρώτη θέση ή ο τρόπος που αποκτήθηκε το εισιτήριο για την πρώτη θέση.\nΠάντως, η κατάσταση, κυρίες και κύριοι συνάδελφοι, δεν θα ήταν έτσι αν δεν την είχατε δραματοποιήσει τόσο επιπόλαια. Δεν θα ξαναπώ –τα έχουμε πει πάρα πολλές φορές- για τον τρόπο που αυξήθηκε το έλλειμμα και για όλα αυτά που έχουν γίνει μέχρι τώρα.\nΌμως, αφού έθιξα το θέμα –και θα παρακαλούσα να με ακούσει ο Υπουργός- θα ήθελα να μου πείτε γιατί δεν εξαντλήσατε τις πιθανότητες αξιοποίησης, τις συνθήκες για τη λειτουργία της Ευρωπαϊκής Ένωσης, τη γνωστή Συνθήκη της Λισσαβώνας και συγκεκριμένα το άρθρο 122.\nΤο λέω αυτό για τους κυρίους συναδέλφους που δεν είναι εξοικειωμένοι με αυτά. Δεν έχει ενεργοποιηθεί αυτό για καμία άλλη χώρα. Ωστόσο, τι λέει αυτό το άρθρο; Λέει ότι το Ευρωπαϊκό Συμβούλιο θεσπίζει κατάλληλα μέτρα για την αντιμετώπιση της δυσχερούς οικονομικής κατάστασης ενός κράτους-μέλους, ιδίως για την ανεργία. Βάζει ένα κόμμα, όμως όλα τα υπόλοιπα ισχύουν.\nΤο Ευρωπαϊκό Συμβούλιο, λοιπόν, οι αρχηγοί κρατών και κυβερνήσεων, θα μπορούσε να καλέσει την Επιτροπή και το Ευρωπαϊκό Κοινοβούλιο και το Συμβούλιο να θεσπίσουν έναν κανονισμό που να επέτρεπε στην Ευρωπαϊκή Κεντρική Τράπεζα ή στην Ευρωπαϊκή Τράπεζα Επενδύσεων να δώσουν εγγυήσεις προς εκείνες τις τράπεζες που θα δάνειζαν την Ελλάδα με καλύτερους όρους.\nΟι εγγυήσεις αυτές, αν είχαμε πετύχει να βγάλουμε έναν τέτοιο κανονισμό, θα εκταμιεύονταν μόνο στην περίπτωση χρεοκοπίας του δανειζόμενου, κάτι το οποίο προφανώς δεν ισχύει.\nΠΡΟΕΔΡΕΥΩΝ (Αθανάσιος Λεβέντης): Τελείωσε ο χρόνος σας, κύριε συνάδελφε.\nΚΩΝΣΤΑΝΤΙΝΟΣ ΜΟΥΣΟΥΡΟΥΛΗΣ: Εσείς αγνοήσατε το θεσμό και καταφύγατε στην επινόηση και αντί να το δείτε αυτό, επιλέξατε δυστυχώς τις αγριάδες με τα πιστόλια πάνω στο τραπέζι.\nΜια κυβέρνηση, κυρίες και κύριοι συνάδελφοι, κρίνεται από την αντιστοιχία του προγραμματικού της λόγου με την κυβερνητική εφαρμογή του και από την ικανότητά της να διαχειριστεί μια κρίση.\nΠΡΟΕΔΡΕΥΩΝ (Αθανάσιος Λεβέντης): Λήξη του χρόνου σας. Κύριε Μουσουρούλη, σας παρακαλώ. Ακούσατε τις κατηγορίες από συναδέλφους προηγουμένως ότι δίνεται σε κάποιους ανοχή χρόνου. Σας παρακαλώ να μην έχουμε αυτή την αντιδικία.\nΚΩΝΣΤΑΝΤΙΝΟΣ ΜΟΥΣΟΥΡΟΥΛΗΣ: Ευχαριστώ.\nΠΡΟΕΔΡΕΥΩΝ (Αθανάσιος Λεβέντης): Το λόγο έχει ο Βουλευτής του ΠΑ.ΣΟ.Κ. στο Νομό Βοιωτίας κ. Βασίλειος Τόγιας για οκτώ λεπτά.\nΒΑΣΙΛΕΙΟΣ ΤΟΓΙΑΣ: Ευχαριστώ, κύριε Πρόεδρε.\nΚυρίες και κύριοι συνάδελφοι, δεν υπάρχει καμία αμφιβολία ότι συζητάμε ένα εξαιρετικά κρίσιμο, σημαντικό και σοβαρό νομοσχέδιο, ένα νομοσχέδιο το οποίο αποκρυσταλλώνει και εκφράζει βουλήσεις, καταγράφει πολιτικές επιλογές και εν τέλει εκφράζει τι θέλει να κάνει η κάθε κυβέρνηση, όταν αναλαμβάνει την τύχη αυτού του τόπου.\nΧωρίς αμφιβολία, δεν υφίσταται κοινωνική δικαιοσύνη δίχως φορολογική δικαιοσύνη. Και το ζητούμενο είναι η σκοπιμότητα της κάθε φορά φορολογικής επέμβασης που αυτή η εκτελεστική εξουσία σκοπεύοντας στη δίκαιη κατανομή των βαρών, σκοπεύοντας να συλλάβει εκείνους που δεν πληρώνουν και ζουν σε βάρος των πολλών και σε βάρος του κοινωνικού κράτους, σε βάρος γενικώς του συνόλου.\nΤο ότι οι στόχοι όλων των κυβερνήσεων ήταν να έχουμε ένα φορολογικό νομοσχέδιο δίκαιο και αποτελεσματικό, αυτό είναι κοινός τόπος όλων. Το ερώτημα, λοιπόν, είναι το εξής: Έχουμε μπροστά μας ένα δίκαιο και αποτελεσματικό φορολογικό νομοσχέδιο; Θα έχει η χώρα, μετά την ψήφιση, αποτελεσματική και δίκαιη φορολογική νομοθεσία;\nΠαρακολουθώ τις εναγώνιες ομιλίες και τις τοποθετήσεις των συναδέλφων της Νέας Δημοκρατίας και του ίδιου του Προέδρου της. Αδυνατούν να κρύψουν την αυτονόητη πραγματικότητα, η οποία άλλωστε αυτονόητη πραγματικότητα δεν μπόρεσε να τύχει υπεράσπισης ή να υπηρετηθεί από τις κυβερνήσεις της Νέας Δημοκρατίας με αλλεπάλληλα φορολογικά νομοσχέδια σε μια ολόκληρη πενταετία και έτσι η χώρα έμεινε από έσοδα και η χώρα δεν έχει φορολογική νομοθεσία που να υπηρετεί και την πολιτεία και το κοινωνικό κράτος και τους πολίτες.\nΑυτονόητες πραγματικότητες φέρνει αυτό το νομοσχέδιο, προεκλογικές δεσμεύσεις της Κυβέρνησης του ΠΑ.ΣΟ.Κ.. Είναι αυτονόητη πραγματικότητα, αλλά τι να κάνουμε; Ήταν αυτονόητο κεκτημένο, αλλά το ζητούσαμε πολύ καιρό. Μα, ήταν πολύ δύσκολο να εφαρμοστεί επιτέλους μια ενιαία τιμαριθμοποιημένη φορολογική κλίμακα; Αυτή είναι η ουσία του νομοσχεδίου.\nΜιλάτε για ποιότητα. Το πιο απλό πράγμα που ήταν να γίνει, έγινε. Όλοι πλέον φορολογούνται με τον ίδιο τρόπο και το κράτος μεταχειρίζεται όλους τους πολίτες δίκαια και ισότιμα. Αυτό, παρόλο που είναι αυτονόητο, αποτελεί μεγάλο κεκτημένο και μεγάλη κατάκτηση μιας πολιτικής εξουσίας που έχει τη βούληση να το κάνει. Γιατί εσείς δεν είχατε τη βούληση να το κάνετε.\nΌπως επίσης είναι αυτονόητο, αλλά πρέπει να γίνει, το εξής: Τη δικαιοσύνη στα φορολογικά βάρη πρέπει κάπως να την εκφράσεις. Τώρα στο νομοσχέδιο προβλέπεται ο φόρος μεγάλης ακίνητης περιουσίας. Μπροστά στο ισοπεδωτικό φόρο που είχατε επί των κυβερνήσεών σας, αυτό είναι απόδειξη φορολογικής δικαιοσύνης.\nΠολύς λόγος έγινε για τα κέρδη, τα αδιανέμητα και τα διανεμόμενα. Δεν είναι φορολογική δικαιοσύνη, δεν είναι αναπτυξιακή πρόκληση, δεν είναι μέτρο που βοηθά την ανάπτυξη τα κέρδη που δεν επενδύονται να φορολογούνται όπως όλα τα άλλα, να μπαίνουν σε μια ενιαία κλίμακα και μάλιστα να υπεισέρχονται και τα φυσικά πρόσωπα; Γιατί γινόντουσαν φορολογικές λαθροχειρίες όλο το προηγούμενο χρονικό διάστημα.\nΉ μήπως δεν είναι αναπτυξιακό μέτρο τα κέρδη που δεν διανέμονται, να επανεπενδύονται; Και εδώ θα έλεγα ότι το νομοσχέδιο θα μπορούσε να είναι πιο τολμηρό, να έχει ακόμα μικρότερο φορολογικό συντελεστή, αλλά αυτός ο φορολογικός συντελεστής να συνοδεύεται από όρους και προϋποθέσεις επένδυσης και διατήρησης θέσεων εργασίας. Αυτά είναι αναμφισβήτητα. Και αυτή είναι η βασική φιλοσοφία του φορολογικού νομοσχεδίου.\nΗ φοροδιαφυγή, όμως, που γίνεται προσπάθεια να συλληφθεί και να αντιμετωπιστεί με αυτό το φορολογικό νομοσχέδιο, θέλει κατά τη γνώμη μου να συνοδευτεί και από άλλα μέτρα πολιτικής, γιατί ο κόσμος, η κοινωνία όλη δεν αγωνιά μόνο για τη φοροδιαφυγή και τους φοροδιαφεύγοντες. Αγωνιά και ζητά από την πολιτική εξουσία να αντιμετωπίσει τον κλεμμένο πλούτο. Ο λόγος «που πήγαν τα κλεμμένα» ζητάει απάντηση. Και αυτό δεν γίνεται μόνο με φορολογικές παρεμβάσεις.\nΤο «που πήγαν τα κλεμμένα», πρέπει να αντιμετωπιστεί με ένα δραστικό «πόθεν έσχες». Ένα «πόθεν έσχες» το οποίο και να κάνει χρήση αναδρομική και για όλους τους φορολογούμενους από εδώ και πέρα, να καθορίζονται τα περιουσιακά στοιχεία που πρέπει να απογράφουν στην αρχή και στο τέλος της χρονιάς οι φορολογούμενοι και να τα δηλώνουν στην εφορία με την αρχική δήλωση φορολογίας εισοδήματος.\nΗ μεταβολή των περιουσιακών στοιχείων πρέπει να δικαιολογείται από το δηλωθέν εισόδημα χρήσης και αν όχι, να αναζητείται ο δρόμος του χρήματος. Έτσι θα βρεθούν τα κλεμμένα. Τι έγιναν; Περιουσιακά στοιχεία; Καταθέσεις; Τίτλοι; Ομόλογα; Μετοχές; Πίνακες; Χρυσός; Οτιδήποτε. Και έτσι θα δώσουμε απάντηση ουσιαστική, όσα δεν δικαιολογούνται, δεσμεύονται αμέσως.\nΚαι πρέπει να αποφασίσουμε και στην δέσμευση, αλλά και στη δήμευση ή στην κατάσχεση εις χείρας τρίτων. Γιατί το πρόβλημα δεν είναι μόνο αυτοί που φοροδιέφυγαν, δεν είναι μόνο ο πλούτος που δεν καταγράφεται και δεν συλλαμβάνεται φορολογικά, είναι ο άδηλος πλούτος που έγινε πλούτος κλοπιμαίος. Για εκείνους που δεν μπορούμε να πούμε για μια ακόμα φορά «ότι έγινε, έγινε και το ξεχνάμε».\nΚύριε Υπουργέ, η Κυβέρνησή μας και ο Πρωθυπουργός είμαστε ικανοί να εφαρμόσουμε ένα τέτοιο δραστικό σύστημα. Και τη φοροδιαφυγή να αντιμετωπίσουμε, αλλά και να δώσουμε στο εναγώνιο ερώτημα όλου του κόσμου την απάντηση όχι πια στην ατιμωρησία και όχι στην χειρότερη μορφή της που είναι η οικονομική εγκληματικότητα, γιατί το κλέψιμο του δημόσιου πλούτου και η φοροδιαφυγή ταυτίζονται, είναι στοιχεία εγκληματικότητας.\nΑυτό το σύστημα και αυτό το νομοσχέδιο αποτελεί τομή συνοδευόμενο από ένα δραστικό πόθεν έσχες, θα δώσει απάντηση σε αυτό που όλοι περιμένουμε. Θα δώσει ανάταξη πρώτα από όλα και στα δημόσια έσοδα, θα δώσει αίσθημα δικαιοσύνης σε όλους του πολίτες, θα τονώσει το κοινωνικό κράτος και θα αποκαταστήσει την αξιοπιστία της πολιτικής εξουσίας.\nΚανένας δεν θέλει να κοροϊδεύεται πλέον και κανένας δεν εμπαίζεται.\nΠΡΟΕΔΡΕΥΩΝ (Αθανάσιος Λεβέντης): Έληξε ο χρόνος, παρακαλώ ολοκληρώστε.\nΒΑΣΙΛΕΙΟΣ ΤΟΓΙΑΣ: Τελειώνω κύριε Πρόεδρε.\nΕν τέλει το νομοσχέδιο θα κριθεί στην πράξη. Δεν είναι μόνο ένας νόμος που ψηφίζεται. Χρειάζονται ελεγκτικοί μηχανισμοί να παρακολουθούν και να ελέγχουν την εφαρμογή όλων αυτών των διατάξεων. Είναι από τις τελευταίες ευκαιρίες, η ευκαιρία που μας δίνεται αυτή τη στιγμή. Το νομοσχέδιο είναι τομή και η υλοποίησή του θα πάει μπροστά και την οικονομία και τη χώρα αλλά και την ίδια την πολιτική.\nΠΡΟΕΔΡΕΥΩΝ (Αθανάσιος Λεβέντης): Σας ευχαριστούμε και εμείς.\nΤο λόγο έχει, ο κ. Κωνσταντίνος Τζαβάρας.\nΟρίστε, κύριε Τζαβάρα έχετε, το λόγο αυστηρώς για οκτώ λεπτά.\nΕίναι όντως ιστορική η σημερινή ημέρα, γιατί συζητείται ενώπιον της εθνικής αντιπροσωπείας ένα νομοσχέδιο του οποίου οι σαρωτικές συνέπειες στην οικονομική ζωή είναι δεδομένες, αλλά φοβούμαι ότι μαζί με αυτές ιδρύει και πολύ μεγάλου βεληνεκούς κακά. Κακά που αφορούν πρώτα απ’ όλα έναν πολιτισμό δυόμισι χιλιάδων ετών.\nΑυτόν τον πολιτισμό που τον επινόησε η ελληνική πρωτοτυπία στην οποία ανήκει και το ιστορικό προνόμιο να επινοήσει το θεσμό του συνηγόρου, ο οποίος από τότε που ενεπλάκη στην υπόθεση της δίκης έδωσε αγωνιστικό περιεχόμενο. Έκανε τη διαδικασία -που μέχρι τότε είχε ο ηγεμόνας- απόδοσης δικαίου, μία υπόθεση αγώνα για τη δικαιοσύνη.\nΚαι είναι πλέον γνωστό -και δεν χρειάζεται να το υπομνήσω- ότι εκεί γύρω στα μέσα του 5ου π.χ. αιώνα όταν τα τυραννικά καθεστώτα άφηναν τη θέση τους στη μεγάλη Ελλάδα στις δημοκρατίες, αυτοί που ανέλαβαν να αγωνιστούν για την ανάκτηση των περιουσιών που είχαν οι τύραννοι οικειοποιηθεί από τους πολίτες, ήταν οι δικηγόροι.\nΑυτούς τους δικηγόρους, αυτό το λειτούργημα που το σεβάστηκαν όλες οι γενιές και όλοι οι πολιτισμοί, έρχεται σήμερα η Κυβέρνηση με το νομοσχέδιο, να το οδηγήσει στην περιωπή ενός εμπορικού διαδικαστικού ζητήματος για το οποίο βεβαίως, επιβάλλει το ΦΠΑ κατά τρόπο που -για μένα και για δεκάδες χιλιάδες λειτουργούς της δικαιοσύνης με την αγωνιστική έννοια που προείπα- δημιουργεί ζόφου ψυχής. Γιατί εν τοις πράγμασι πλέον με το άρθρο 62 του συζητούμενου νομοσχεδίου καταργείται ο δημόσιος χαρακτήρας του δικηγορικού λειτουργήματος.\nΑπορώ, γιατί το Επιστημονικό Συμβούλιο της Βουλής δεν αφιέρωσε έστω μια σκέψη για το ότι στη συγκεκριμένη περίπτωση αναγνωρίζεται κατά τρόπο που αντιφάσκει με την ισχύουσα νομοθεσία της ελληνικής πολιτείας, ότι οι διαδικασίες που έχουν σχέση με την παροχή δικηγορικών υπηρεσιών, είναι διαδικασίες εμπορικού ιδιωτικού χαρακτήρα.\nΚαι όμως, από το 1954 ήδη, τότε που ο Έλληνας νομοθέτης ίδρυε με τον Κώδικα Περί Δικηγόρων, το λειτούργημα του δικηγόρου στο άρθρο 63, προέβλεψε ότι ο δικηγόρος είναι άμισθος δημόσιος λειτουργός. Και στη συνέχεια στη διάταξη του άρθρου 68 του νομοθετικού διατάγματος 3026/1954, δηλαδή, του Κώδικα Περί Δικηγόρων προβλέπει ακόμα και σήμερα, ότι το λειτούργημα του δικηγόρου είναι ασυμβίβαστο με οποιαδήποτε υπηρεσία και οποιαδήποτε επαγγελματική δραστηριότητα έχει σχέση με το εμπόριο ή τουλάχιστον προσβάλλει την αξιοπρέπεια και την ανεξαρτησία του λειτουργού της Θέμιδας, που λέγεται δικηγόρος.\nΑντιλαμβάνεστε, λοιπόν, όντας δεδομένη η πολύ μεγάλης σημασίας αυτή ανατροπή, πόσοι εξ υμών που γνωρίζουν πολύ καλά τι σημαίνει δημοσίου χαρακτήρα παροχή δικηγορικών υπηρεσιών, επαναλαμβάνω, πόσοι εξ υμών αντιλαμβάνονται αυτό το μεγάλο θεσμικό σεισμό που προκαλεί στη νομοθεσία και κυρίως στο θεσμικό πεδίο της απονομής της δικαιοσύνης, η διάταξη του άρθρου 62.\nΕίναι δεδομένο ότι δεν μπορούν να υπαχθούν στο Φόρο της Προστιθέμενης Αξίας που επιβάλλεται σε εμπόρους και αφορά εμπορικές δραστηριότητες, υπηρεσίες δημοσίου χαρακτήρα. Τέτοιες υπηρεσίες είναι οι δικηγορικές υπηρεσίες. Και απορώ, επαναλαμβάνω, γιατί ο Υπουργός επιμένει με αυτό τον τρόπο να καταργεί την ουσία του δικηγορικού λειτουργήματος. Και παράλληλα, αυτό που απαξιώνει αυτό το δημόσιο λειτούργημα είναι ότι επιλέγει το ιατρικό επάγγελμα για να κάνει μια εξαίρεση, επειδή δήθεν υπάρχει μια ευρωπαϊκή Οδηγία η οποία εντέλλεται τα ανάλογα.\nΌμως, αυτό για το οποίο κανένας δεν εφρόντισε να ενημερωθεί, είναι ότι και από τον ιατρικό κώδικα δεν προβλέπεται παρόμοια διάταξη σαν του άρθρου 63 του Κώδικα περί Δικηγόρων, δηλαδή, το ιατρικό επάγγελμα και ως λειτούργημα ακόμα εάν εννοηθεί, δεν είναι δημοσίου χαρακτήρα υπηρεσία. Είναι υπηρεσία που αποτελεί επαγγελματική δραστηριότητα επιστημονικού χαρακτήρα, αλλά κατά πάσα περίπτωση δεν έχει το χαρακτήρα της δημόσιας υπηρεσίας.\nΑξίζει, λοιπόν -με θλίψη μου το λέω- να ασχοληθεί κάποιος σοβαρά με αυτό το ζήτημα και τουλάχιστον να κρατήσει το δικαστικό πεδίο και ειδικά το πεδίο που έχει σχέση με την απονομή της δικαιοσύνης και την πρόβλεψη που υπάρχει στον Κώδικα περί Δικηγόρων για το δημόσιο χαρακτήρα του δικηγορικού λειτουργήματος στην περιωπή που του επιφύλαξε όλος ο ανθρώπινος πολιτισμός σε μια συνέχεια δυόμισι χιλιάδων ετών.\nΚύριοι, οφείλετε να απολογηθείτε, γιατί, πράγματι, στην πρεμούρα την οποία έχετε για να οδηγήσετε τον ελληνικό λαό σε μια αφαίμαξη οικονομική, αφήσατε μαζί με τα απόνερα να σας φύγει και το μωρό. Και σε αυτή την περίπτωση αυτό που πραγματικά θεωρώ ότι είναι αδιανόητο, είναι να νομοθετεί η ελληνική Βουλή κατά τρόπο που δεν αντιφάσκει απλώς με την ισχύουσα νομοθεσία, αλλά παραβιάζει στοιχειώδεις αρχές και αξίες του πολιτισμού αυτού που έχει σχέση με το λειτούργημα του συνηγόρου, ο οποίος πολιτισμός την ιστορική του κοιτίδα την επέλεξε να είναι η ελληνική ψυχή και η ελληνική σκέψη.\nΘα πρέπει, λοιπόν, να αποσυρθεί η συγκεκριμένη διάταξη και επιτέλους θα πρέπει να αντιληφθείτε ότι δεν φορολογείτε τους δικηγόρους με αυτό τον επιρριπτόμενο στην κατανάλωση φόρο. Αυτό που κάνετε είναι να αυξάνετε το κόστος των παρεχομένων δικηγορικών υπηρεσιών, αλλά και των υπηρεσιών των άλλων νομικών επαγγελμάτων σε ποσοστό 21%. Δεν πρέπει να είστε υπερήφανοι για αυτού του είδους τις πρωτοβουλίες και παρακαλώ να αποσύρετε τη συγκεκριμένη διάταξη.\nΠΡΟΕΔΡΕΥΩΝ (Αθανάσιος Λεβέντης): Εμείς ευχαριστούμε, κύριε Τζαβάρα.\nΤο λόγο έχει ο κ. Καλαφάτης για οχτώ λεπτά.\nΣΤΑΥΡΟΣ ΚΑΛΑΦΑΤΗΣ: Κύριε Πρόεδρε, κύριοι συνάδελφοι, σε αυτή την κρίσιμη συγκυρία την οποία βιώνουμε ιδιαίτερα τους τελευταίους μήνες αυτό που απαιτείται από την πολιτική ηγεσία είναι σταθερή τροχιά, σταθερό χέρι του τιμονιέρη, αποφασιστικότητα, λήψη αποφάσεων άμεσα, εφαρμογή πολιτικών που έχουν άμεσο αντίκτυπο στην καθημερινή οικονομία, στην καθημερινή διαβίωση των συμπολιτών μας.\nΑντί αυτού, τους τελευταίους μήνες, όσον αφορά τα οικονομικά ζητήματα της χώρας μας, βλέπουμε μια σειρά παλινωδιών, δηλώσεων, αντιφατικών μηνυμάτων που εκπέμπονται από την Κυβέρνηση, πράγμα το οποίο, βεβαίως, δυσχέρανε την όλη οικονομική κατάσταση και δυσχέρανε, βεβαίως και σε μέγιστο βαθμό και τους χειρισμούς της ίδιας της Κυβέρνησης, όπου, είτε με τη διγλωσσία, είτε με το μπρος-πίσω, είτε με την αναβλητικότητα, είτε με την παύση συγκεκριμένων πολιτικών οι οποίοι προσέβλεπαν κυρίως στην επίτευξη αναπτυξιακών στόχων, αυτό που κατάφεραν είναι να επιδεινώσουν το οικονομικό κύρος στην Ευρωπαϊκή Ένωση και παγκοσμίως, να επιδεινώσουν τη θέση μας και την αντιμετώπιση που έχουν οι αγορές απέναντι στη χώρα μας. Και βεβαίως, δηλώσεις, όπως είναι αυτές που αφορούσαν πιστόλια, που αφορούσαν, αν θέλετε, ζητήματα που είχαν να κάνουν με τη διόγκωση των προβλημάτων που αντιμετώπιζε η χώρα μας, με σκοπό να εξυπηρετηθούν εσωκομματικές σκοπιμότητες, τελικά επέφεραν μεγάλο πλήγμα στην αξιοπιστία της χώρας.\nΚαι έρχεται αυτό το νομοθέτημα, το οποίο θα έπρεπε να είναι μέρος μια γενικότερης προσπάθειας ανάκαμψης της εθνικής οικονομίας, θα έπρεπε να είναι ένα συμπληρωματικό εργαλείο ανάμεσα στα άλλα εργαλεία τα οποία διαθέτει η Κυβέρνηση. Όμως, πολλά απ’ αυτά τα έχει θέσει σε αχρησία και πολλών αυτών τη χρήση έχει σταματήσει, γιατί προφανώς δεν ενέπνεε, αν θέλετε, την Κυβέρνηση να συνεχίσει πολιτικές τις οποίες είχε ξεκινήσει η προηγούμενη κυβέρνηση.\nΑναφέρομαι, φυσικά, σε μια σειρά μέτρων αναπτυξιακής στόχευσης, όπως είναι οι συμπράξεις δημόσιου-ιδιωτικού τομέα, όπως είναι ο Αναπτυξιακός Νόμος ο οποίος διεκόπη, σταμάτησε, ακυρώθηκε για να επανέλθει -σε πόσους μήνες δεν γνωρίζει κανείς- όπως είναι το Ταμείο Εγγυοδοσίας Μικρών και Πολύ Μικρών Επιχειρήσεων, που, βεβαίως, ενεργοποιήθηκε για να καταδειχθεί η αξία αυτού του εργαλείου που είχε ενεργοποιηθεί πριν από δεκαοχτώ-είκοσι μέρες από την προηγούμενη κυβέρνηση και το οποίο είχε λοιδορηθεί από κυβερνητικούς αξιωματούχους, Υπουργούς αυτής της Κυβέρνησης σχετικά με την αποδοτικότητά του. Και χαιρόμαστε που ουσιαστικά αντιλαμβάνεται η Κυβέρνηση τη σημασία και αυτού του αναπτυξιακού εργαλείου.\nΠαράλληλα, λοιπόν, με όλα αυτά τα εργαλεία τα οποία έχουν ακριβώς την αναπτυξιακή στόχευση θα έπρεπε να έρθει και το φορολογικό νομοσχέδιο και να συμπληρώσει ένα πάζλ λειτουργίας αναπτυξιακών εργαλείων στην πιο κρίσιμη καμπή για την εθνική οικονομία. Όμως, αυτό το φορολογικό νομοσχέδιο έχει τα εξής αρνητικά χαρακτηριστικά. Είναι και αντιαναπτυξιακό και γραφειοκρατικό, αλλά και κοινωνικά άδικο.\nΑντιαναπτυξιακό: Δεν προβλέπεται κανένα σοβαρό αναπτυξιακό μέτρο ή κίνητρο που να τονώνει τη ρευστότητα και την επενδυτική πρωτοβουλία, επιτείνοντας, αντίθετα, την ύφεση. Δικαίως χαρακτηρίζεται από πολλούς ως «φορομπηχτικό». Η Νέα Δημοκρατία έχει επανειλημμένως προτείνει σειρά μέτρων τα οποία θα τονώσουν την αγορά, θα ενισχύσουν τους χαμηλόμισθους και χαμηλοσυνταξιούχους, προκειμένου ο καθαρά φοροεισπρακτικός χαρακτήρας, σε συνδυασμό με την ύφεση να μη δημιουργήσουν περαιτέρω προβλήματα στην ελληνική οικονομία.\nΕίναι γραφειοκρατικό: Η συγκέντρωση και η καταγραφή των αποδείξεων από τους πολίτες, τους μετατρέπει αυτόματα σε λογιστές που οφείλουν να υπηρετούν το σύστημα, αντί να γίνεται το αντίθετο. Το άνοιγμα και η παρακολούθηση επαγγελματικών λογαριασμών, η μη κατάργηση του Κώδικα Βιβλίων και Στοιχείων, όπως στις 9-2-2010 ο αρμόδιος Υπουργός είχε ανακοινώσει, αντ’ αυτού δε έχουμε αύξηση των προστίμων για παραβάσεις του Κώδικα Βιβλίων και Στοιχείων και υποχρεωτικά στις τραπεζικές συναλλαγές μεταξύ ιδιωτών και επιχειρήσεων για ποσά μεγαλύτερα των 1.500 ευρώ σίγουρα διογκώνουν ακόμη περισσότερο τη γραφειοκρατία, αυξάνουν το κόστος λειτουργίας των μικρομεσαίων και κάνουν το φορολογικό σύστημα δυσνόητο, δυσκίνητο, πολύπλοκο, προβληματικό.\nΌμως, είναι και κοινωνικά άδικο, ιδιαίτερα γιατί στρέφεται σε συγκεκριμένες κατηγορίες συμπολιτών μας που θα ήθελαν τη μεγαλύτερη στήριξη. Οι μικρομεσαίες επιχειρήσεις αποτελούν παραδοσιακά τη ραχοκοκαλιά της οικονομίας της χώρας τα τελευταία πολλά χρόνια. Πλήττεται ο αναπτυξιακός πνεύμονας της οικονομίας και της επιχειρηματικότητας που λέγεται μικρομεσαίες επιχειρήσεις. Υιοθετούνται μέτρα, όπως το αυστηρό σύστημα αυτοπεραίωσης και η υποχρεωτική έκδοση φορολογικών στοιχείων από επιχειρήσεις παροχής υπηρεσιών ελεύθερων επαγγελματιών, όχι με την είσπραξη, αλλά με την ολοκλήρωση της παρεχόμενης υπηρεσίας. Οι φορολογικοί συντελεστές, επίσης, αποτελούν τροχοπέδη στην επιχειρηματική δράση, αλλά και στην προσέλκυση επενδύσεων που έχει μεγάλη ανάγκη αυτή η χώρα.\nΣε αυτά, εάν προσθέσουμε την καθυστέρηση στην προκήρυξη προγραμμάτων του ΕΣΠΑ για τις μικρομεσαίες επιχειρήσεις και την αύξηση του Φ.Π.Α. και των καυσίμων, καταλήγουμε στο συμπέρασμα ότι, δυστυχώς, ήταν μια πολύ δύσκολη χρονιά για το υγιές επιχειρείν ιδιαίτερα των μικρομεσαίων επιχειρήσεων.\nΑλήθεια, κύριε Υπουργέ, οι επιδοτήσεις των μικρομεσαίων επιχειρήσεων μέσω του ΕΣΠΑ θα φορολογούνται στο σύνολό τους ή θα υπάρχει δυνατότητα αφορολόγητου αποθεματικού, όπως ίσχυε στον Αναπτυξιακό Νόμο που καταργήθηκε; Επιπρόσθετα, η επανεπένδυση κερδών θα πρέπει να συνδέεται με κίνητρα χρηματοδότησης επενδύσεων που δεν βλέπουμε μέχρι τώρα, καθώς και με κατάλληλο θεσμικό πλαίσιο. Θα πρέπει η Κυβέρνηση να εξετάσει σοβαρά την κατάργηση της φορολογίας για τις μεταβιβάσεις ατομικών επιχειρήσεων σε συγγενείς πρώτου βαθμού οι οποίες αποτελούν και την πλειοψηφία των μικρομεσαίων επιχειρήσεων.\nΚαι βεβαίως, πλήττεται και η μεσαία οικογένεια με μέτρα, όπως η επιβολή φόρου ιδιοκατοίκησης, η κατάργηση του αφορολόγητου της πρώτης κατοικίας ιδιαίτερα για τα νέα ζευγάρια, το πάγωμα των μισθών και των συντάξεων και η επιβολή τεκμηρίων για συνταξιούχους. Επίσης, οι φορολογικές ρυθμίσεις για τα ΑΜΕΑ είναι κοινωνικά άδικες ιδιαίτερα σε κατηγορίες κοινωνικά ευαίσθητες, όπως είναι αυτές των συμπολιτών μας των ΑΜΕΑ σε μία τέτοια περίοδο και θα πρέπει να αποσυρθούν και να υιοθετηθούν προτάσεις από εμάς.\nΤέτοιες είναι η εξαίρεση του φόρου πολυτελείας για όλα τα αυτοκίνητα που παραλαμβάνουν οι κινητικά ανάπηροι που κρίνονται δικαιούχοι, καθώς το αυτοκίνητο είναι το μοναδικό μέσο κινητοποίησης και ανεξαρτητοποίησης του, ανεξάρτητα του ποσοστού αναπηρίας, η κατάργηση του πόθεν έσχες για την απόκτηση πρώτης κατοικίας των ατόμων με βαριά κινητική αναπηρία, καθώς η κατοικία συνιστά ουσιαστικό παράγοντα αποϊδρυματοποίησης και ασφάλειας για τη ζωή τους, η εξαίρεση κάθε φορολογίας σημείωσης των επιδομάτων αναπηρίας, καθώς αυτά καλύπτουν ανάγκες αποκλειστικά αναφερόμενες στην αναπηρία των Α.Μ.Ε.Α.\nΌμως, υπάρχουν κι άλλα παραδείγματα που δείχνουν την κοινωνική –αν θέλετε- ανισότητα και αδικία των φορολογικών μέτρων.\nΑναφέρω ενδεικτικά ότι οι ξένες αρχαιολογικές σχολές συνεχίζουν να έχουν μία ειδική φορολογική αντιμετώπιση. Παράλληλα, την ίδια είχαν και οι ξένες γεωργικές σχολές, ακριβώς γιατί ο ρόλος τους είναι εκπαιδευτικός και υπήρχε η θετική και ευνοϊκή φορολογική μεταχείριση, όσον αφορά την ιδιοκτησία τους.\nΤο κρατάτε για τις ξένες αρχαιολογικές σχολές, δεν το κρατάτε για τις ξένες γεωργικές σχολές και θα θέλαμε να το δείτε αυτό, κύριε Υπουργέ, θετικά.\nΌσον αφορά, το ζήτημα της θέσπισης τεκμηρίων σε δίδακτρα ιδιωτικών σχολείων. Εκεί πέρα δεν λαμβάνετε υπόψη την προσπάθεια κάποιου, ο οποίος είναι φτωχός, δεν έχει υψηλά εισοδήματα, όμως καταβάλλει ανάγκες για να μπορέσει να εξασφαλίσει την καλύτερη παιδεία για το παιδί του.\nΠΡΟΕΔΡΕΥΩΝ (Αθανάσιος Λεβέντης): Λυπούμαι, το ρολόι είναι ανελέητο, κύριε Καλαφάτη. Κλείστε εδώ, έληξε ο χρόνος.\nΣΤΑΥΡΟΣ ΚΑΛΑΦΑΤΗΣ: Καθώς βεβαίως και το δικηγορικό λειτούργημα, όπου ενδελεχώς και με κάθε λεπτομέρεια σας ανέλυσε ο κ. Τζαβάρας προηγουμένως, σχετικά με την αντιμετώπιση απέναντι στους δικηγόρους, είναι κάτι το οποίο θα πρέπει να σκεφθείτε.\nΣε κάθε περίπτωση, λοιπόν, για τους λόγους που ενδεικτικά σας ανέφερα αυτό το φορολογικό νομοσχέδιο δεν μπορούμε να το ψηφίσουμε και το καταψηφίζουμε.\nΠΡΟΕΔΡΕΥΩΝ (Αθανάσιος Λεβέντης): Ευχαριστούμε, κύριε Καλαφάτη.\nΑκολουθεί τώρα ο κ. Παντούλας.\nΈχετε το λόγο για οκτώ λεπτά, κύριε συνάδελφε.\nΜΙΧΑΗΛ ΠΑΝΤΟΥΛΑΣ: Κυρίες και κύριοι Βουλευτές, οφείλω να ομολογήσω ότι μου πήρε χρόνο να καταλήξω στο περιεχόμενο της σημερινής μου ομιλίας. Δεν ευθύνονται, βέβαια, γ’ αυτό ούτε οι δεκάδες σελίδες του νομοσχεδίου, ούτε το εύρος και το μέγεθος των ρυθμίσεών του.\nΑντιθέτως, όλα αυτά λειτούργησαν μέσα μου ως πρόκληση να καταθέσω μερικές σκέψεις για τις αγκυλώσεις και τις στρεβλώσεις στην κοινωνία, στους θεσμούς, στο πολιτικό σύστημα και προφανώς στην οικονομία. Με παρότρυναν προς τούτο λέξεις-κλειδιά του κειμένου της αιτιολογικής έκθεσης, όπως ανισότητα, διαφθορά, φοροκλοπή, ειλικρίνεια, ανάπτυξη, διαφάνεια, ισότιμη μεταχείριση, κοινωνική και οικονομική δικαιοσύνη.\nΚυρίες και κύριοι Βουλευτές, είναι η πρώτη φορά μετά τη μεταπολίτευση που στην ελληνική κοινωνία έχει διαμορφωθεί συνείδηση αποδοχής της πραγματικότητας, αλλά και των μέτρων που επιβάλλεται να ληφθούν. Οι πολίτες αυτής της χώρας, χωρίς να ξεχνούν τη δύσκολη θέση τους και παρά τις ανεύθυνες εκκλήσεις των κάθε λογής αγωνιώντων, απορρίπτουν μέτρα εντυπωσιασμού, αλλά βραχυπρόθεσμης απόδοσης και επιζητούν λύσεις μακροπρόθεσμης προοπτικής, συνδυασμένες με τομές, ρήξεις και ανατροπές.\nΗ αποδοχή που απολαμβάνει ο Πρωθυπουργός Γιώργος Παπανδρέου και η Κυβέρνηση του ΠΑ.ΣΟ.Κ. φανερώνει, πέρα από οτιδήποτε άλλο, την ευρύτατη συναίνεση για την υπέρβαση των ποικιλώνυμων αδιεξόδων. Οι προειδοποιήσεις γι’ αυτά τα αδιέξοδα, καιρό ώρα, ήταν πολλές και από πολλές κατευθύνσεις, αλλά τα αυτιά ήταν κλεισμένα.\nΜιλούσαν για το μοντέλο, πρώτα-πρώτα, οικονομικής μεγέθυνσης με δανεικά που είχε εξαντλήσει τα όριά του, για την τραγική κυβέρνηση της Νέας Δημοκρατίας ύστερα που αφόπλισε την Ελλάδα μπροστά στην κρίση -της φόρτωσε για το 2009 έλλειμμα 30 δισεκατομμύρια ευρώ και εκτίναξε το χρέος στα 300 δισεκατομμύρια ευρώ, ενώ αποδιοργάνωσε τους μηχανισμούς του κράτους και αποχαλίνωσε τη διαπλοκή- και τέλος, για τα κερδοσκοπικά συμφέροντα που θέλουν να πτωχεύσουμε, προσδοκώντας να αγοράσουν την Ελλάδα για ένα κομμάτι ψωμί.\nΤο κομματικό και συντεχνιακό κομμάτι υπερίσχυσε του συμφέροντος της πατρίδας. Η πελατειακή αντίληψη εξέτρεψε συμπεριφορές, ώστε η διαφάνεια να αξιολογείται ως πολυτέλεια και η εφαρμογή των νόμων να θεωρείται υποχρέωση μόνο των αφελών. Η επιφανειακή ισοπολιτεία συναντήθηκε πολύ γρήγορα με την ουσιαστική ανομία. Διπλό πρόσωπο παντού! Προσπαθούσαν, χρησιμοποιώντας μύριους τρόπους, να το αποκρύψουν κι είναι αυτό που οδήγησε στη σημερινή παρακμιακή κατάσταση.\nΣον πολιτικό διάλογο, η συζήτηση για το χάσμα ανάμεσα στην επιφάνεια και στην ουσία του δημοκρατικού μας πολιτεύματος, αλλά και για τους κανόνες που θεσπίζονται και τις πρακτικές που τις υπονομεύουν, έρχονται πλέον δυναμικά.\nΗ οικονομική κρίση φαίνεται να οδηγεί σε αυτογνωσία και σε κοινωνική και οικονομική ωριμότητα που θα μπορούσε να χαρακτηριστεί ακόμη και ως βίαιη συνειδητοποίηση της αμείλικτης λογικής των αριθμών. Η εικονική ευημερία, τα δανεικά που τα θεωρούσαμε μέρος τους εισοδήματός μας, και το μοναδικό όνειρο των νέων ανθρώπων πώς να κοιμηθούν φτωχοί και να ξυπνήσουν πλούσιοι την άλλη μέρα, είναι παρενέργειες μιας βαθιάς κρίσης αξιών στην ελληνική κοινωνία που διαμόρφωσε και τις αντίστοιχες νοοτροπίες.\nΣε μια κοινωνία συνενοχής, οι πραγματικοί ένοχοι γίνονται εξαιρετικά δυσδιάκριτοι. Εάν δεν αντιδράσουμε αποφασιστικά, οι μεγαλοσχήμονες φοροκλέφτες θα εξακολουθούν να μεταμφιέζονται σε αξιολύπητους πένητες, οι έχοντες απίστευτη περιουσία θα τολμούν να δηλώνουν ετησίως φορολογητέα εισοδήματα κάτω από το αφορολόγητο όριο, χωρίς καμία επίπτωση. Και ενώ τα δανεικά θα τριπλασιάζονται, η παραγωγή πρωτογενούς εθνικού πλούτου θα πηγαίνει από το κακό στο χειρότερο.\nΜέχρι τώρα, το πολιτικό κόστος θεωρούνταν κατά κανόνα ισχυρότερο από το κόστος ευκαιρίας, δηλαδή από το κέρδος που χάνει η χώρα αν αφήσει να πάει χαμένη μια ευκαιρία. Σήμερα, η οικονομική κρίση στενεύει αυτά τα περιθώρια και το κόστος ευκαιρίας μοιάζει να είναι πολύ μεγαλύτερο από το πολιτικό κόστος των αλλαγών.\nΤην αδράνεια, κυρίες και κύριοι Βουλευτές, την πληρώνουν ακριβότερα τα πιο αδύνατα οικονομικά και κοινωνικά στρώματα. Το κλεμμένο ευρώ του φοροφυγά σημαίνει μεγαλύτερο δάνειο για την Ελλάδα, μεγαλύτερο δάνειο για όλους μας. Η αισχροκέρδεια των καρτέλ είναι καθημερινή κλοπή του εισοδήματος εκατοντάδων χιλιάδων νοικοκυριών. Το «λάδωμα» του προμηθευτή για μια δουλειά στο δημόσιο μετατρέπεται σε υφαρπαγή σημαντικού τζίρου υγιών επιχειρήσεων που πιθανώς θα απολύσουν εργαζόμενους.\nΟι αλλαγές, όπως οι προβλεπόμενες στο φορολογικό νομοσχέδιο, δεν έχουν ως αποτέλεσμα μόνο την αύξηση της κοινωνικής και οικονομικής αποτελεσματικότητας. Κάθε βήμα προόδου που επιχειρεί η Κυβέρνηση του ΠΑ.ΣΟ.Κ. είναι ένα σήμα προς το υγιές κομμάτι της ελληνικής κοινωνίας και των δυνάμεων της παραγωγής, σημαντικά αποθέματα των οποίων πρέπει επιτέλους να απελευθερωθούν.\nΑκούστε τι έγραφε προχθές ένας νέος άνθρωπος, όπως δημοσιεύθηκε σε αθηναϊκή εφημερίδα: «Στο πρώτο έτος του πανεπιστημίου είδα τα καλύτερα μυαλά της γενιάς μου. Είχαν ορμή, δύναμη, φιλοδοξίες. Δέκα χρόνια αργότερα τους βλέπω σκυμμένους, κρυμμένους από τη ζωή. Δεν ερωτοτροπούν, δεν φλερτάρουν, δεν επιτίθενται, δεν διεκδικούν. Γκρινιάζουν για το μισθό των 1.200 €. Όλο γκρινιάζουν. Η κουβέντα τους περιστρέφεται γύρω από το ματς του Champions League και κανένα καφεδάκι. Μετά τα είκοσι, κοιτάνε πώς να κρυφτούν μέσω Α.Σ.Ε.Π., κρυμμένοι από τη ζωή.»\nΚύριες και κύριοι Βουλευτές, από την παράταξη της Νέας Δημοκρατίας, της οποίας ο νέος αρχηγός μόλις προχθές κατήγγειλε την εξάμηνη «λαίλαπα» της Κυβέρνησης του ΠΑ.ΣΟ.Κ., δεν μπορεί να περιμένει κανείς σχεδόν τίποτε. Έφυγαν από την Κυβέρνηση, αφήνοντας το «σπίτι γκρεμισμένο και λεηλατημένο» και δεν αισθάνθηκαν ακόμη την ανάγκη να ζητήσουν συγγνώμη από τον ελληνικό λαό. Γι’ αυτό και τον πείσμωσαν τόσο πολύ. Η έλλειψη αυτογνωσίας είναι είδος εν ανεπαρκεία στη Νέα Δημοκρατία. Το αποδεικνύει, δυστυχώς, ο πολιτικός αυτισμός που επέδειξε αυτή η παράταξη, ακόμη και στην προκλητική δήλωση του κυρίου Αλογοσκούφη τον Ιούλιο του 2008 ότι «πιάσαμε πάτο στα έσοδα της χώρας».\nΑπό το χώρο της Αριστεράς, παραδοσιακής και ανανεωτικής, θα περίμενα να αντιληφθεί έναν παράγοντα που αρνείται αδικαιολόγητα να μελετήσει -και κάνει ένα πολύ μεγάλο λάθος- τη συνεχή, δηλαδή, αύξηση του λεγόμενου συνειδητοποιημένου χώρου που δείχνει διατεθειμένος να κάνει θυσίες για να περισώσει αυτά που θεωρεί μείζονες κατακτήσεις. Είναι όλος αυτός ο κόσμος που με τη δύναμη της σιωπής έχει απαξιώσει τις προσκλήσεις των αυτόκλητων σωτήρων του για κοινωνικούς πολέμους, γιατί γνωρίζει ότι η προτεραιότητα της χώρας δεν είναι να μετρήσει αυτή τη στιγμή νικητές και ηττημένους. Σήμερα, το μείζον διακύβευμα είναι η συνένωση των δυνάμεων όλων μας στην ενίσχυση του αισθήματος του συνανήκειν στην Ελλάδα.\nΗ Κυβέρνηση και πρωτίστως ο Πρωθυπουργός Γιώργος Παπανδρέου υπηρετούν αυτό το στόχο με θαυμαστή συνέπεια και αυτό το αξιολογεί θετικά ολόκληρος ο ελληνικός λαός. Το ΠΑ.ΣΟ.Κ. ξέρει να υπερασπίζεται τα συμφέροντα των πολιτών και την αξιοπρέπεια της πατρίδας. Το έπραξε με επιτυχία στο παρελθόν, θα το πράξει το ίδιο και τώρα. (AD)\nΟι θυσίες του ελληνικού λαού δεν πρόκειται να πάνε χαμένες. Το υπό ψήφιση φορολογικό νομοσχέδιο είναι μια άσκηση κοινωνικής και πολιτικής ευθύνης του συνόλου των πολιτικών δυνάμεων της χώρας.\nΥπερψηφίζω το νομοσχέδιο και καλώ τα μέλη της Εθνικής Αντιπροσωπείας να πράξουν το ίδιο.\nΠΡΟΕΔΡΕΥΩΝ (Αθανάσιος Λεβέντης): Και εμείς σας ευχαριστούμε, κύριε Παντούλα. Ήσασταν και ακριβής στο χρόνο σας.\nΤο λόγο έχει ο κ. Βαγιωνάς για οκτώ λεπτά επίσης.\nΓΕΩΡΓΙΟΣ ΒΑΓΙΩΝΑΣ: Κύριε Πρόεδρε, κυρίες και κύριοι συνάδελφοι, σας φέρνω περίπου επτά μήνες πίσω, όταν στις 2 του μηνός Σεπτεμβρίου ο τότε Πρωθυπουργός Κώστας Καραμανλής κάλεσε το Διοικητή της Τράπεζας της Ελλάδας να μάθει πού βρίσκεται η κατάσταση της οικονομίας. Επτά μέρες αργότερα, ο κ. Γιώργος Παπανδρέου, ο σημερινός Πρωθυπουργός, έμαθε όλη την οικονομική κατάσταση. Προκηρύχθηκαν εκλογές.\nΤο πρόγραμμα της Νέας Δημοκρατίας ήταν σαφέστατο: Υπήρξαν τρεις πυλώνες. Ο ένας πυλώνας ήταν η μείωση δραστικώς των κρατικών δαπανών, ο δεύτερος πυλώνας ήταν η πάταξη της φοροδιαφυγής και ο τρίτος πυλώνας ήταν το «πάγωμα» των μισθών.\nΑυτοί οι τρεις πυλώνες σήμερα, μετά τα μέτρα τα οποία πήρε η σημερινή Κυβέρνηση, φαντάζουν ως οι καλύτερες ευχές που θα μπορούσε να δώσει κάποιος στο συντοπίτη του. Και εκείνο το οποίο είναι απορίας άξιον είναι που λέγατε ότι θα οδηγήσετε τη χώρα –κάτι που δεν ζήτησε ποτέ- στη βοήθεια του Διεθνούς Νομισματικού Ταμείου. Βγείτε και κάντε δημοψήφισμα στον ελληνικό λαό, για να μάθετε την αλήθεια. Ποια είναι η αλήθεια; Η αλήθεια είναι αυτό που ακούτε από το στόμα του Πρωθυπουργού, ότι δηλαδή δεν ταιριάζει με την ιδεολογία μας. Και σήμερα επανάλαβε ότι είναι «Θατσερική» η πολιτική, δηλαδή είναι κάπως παραπάνω από νεοφιλελεύθερη.\nΕύχομαι, κύριε Υπουργέ, να πετύχετε! Δυστυχώς, δεν το πιστεύω ούτε στο ελάχιστο. Και δεν το πιστεύω, γιατί δεν είμαι από τους ανθρώπους που πολεμούν το επιχειρείν, αλλά σέβονται απόλυτα τον ιδιώτη. Πολύ φοβάμαι ότι με τον τρόπο που βαδίζετε, η ύφεση που υπάρχει σήμερα, θα γίνεται ολοένα και μεγαλύτερη. Και θα σας εξηγήσω γιατί.\nΆρα, λοιπόν, πώς να ψηφίσω ένα φορολογικό νομοσχέδιο, αφού με όσα είδα ίσαμε σήμερα, αν δεν έχουν αναπτυξιακό χαρακτήρα, δηλαδή δεν φέρνουν λεφτά στον τόπο, δεν είναι δυνατόν να υπάρξει ανάπτυξη;\nΛέτε ότι θα είναι ένα σταθερό φορολογικό νομοσχέδιο. Την τελευταία δεκαετία περάσαμε και εσείς και εμείς περίπου πενήντα και πλέον νομοσχέδια μόνο για τις ανώνυμες εταιρείες, εκ των οποίων τα πέντε ήταν δικά σας, κύριε Υφυπουργέ. Εκτός αν θέλετε να τα πάρουμε ένα-ένα, δεν έχω καμία αντίρρηση. Τα πέρασαν και οι κυβερνήσεις της Νέας Δημοκρατίας και η Κυβέρνηση του κ. Κώστα Σημίτη. Και σήμερα έρχεστε και λέτε για όσους έχουν περιουσία πάνω από 400.000 ευρώ. Χτυπάτε τα μεγάλα εισοδήματα; Τους μικρούς και τους μεσαίους χτυπάτε.\nΚαι κάτι ακόμα πολύ σημαντικό. Τις ιδιωτικές επιχειρήσεις, τον ηλεκτρολόγο, το μαραγκό ή τον υδραυλικό του Μεταγγιτσίου ή του Ταξιάρχη Χαλκιδικής που είναι στον ΟΓΑ, τους εντάσσετε μέσα στον ΟΑΕΕ για να πληρώσουν τόσα όσα δεν βγάζουν το μήνα. Και έτσι θα απογυμνώσετε την επαρχία, όπως θα απογυμνώσατε και τα νησιά με το ναυτιλιακό σας πρόγραμμα.\nΆρα, λοιπόν, φτάσαμε στην 25η Μαρτίου που την περιμέναμε σαν λύτρωση –μάλλον, την περιμένατε σαν λύτρωση- και λίγο έλειψε να χτυπήσετε καμπάνες γιατί καταφέρατε να δανειστείτε. Η Ελλάδα ουδέποτε είχε πρόβλημα δανεισμού. Και σας παραδώσαμε τα spreads στις εκατόν τριάντα πέντε (135) μονάδες.\n(Στο σημείο αυτό την Προεδρική Έδρα καταλαμβάνει η Ε΄ Αντιπρόεδρος της Βουλής κα ΒΕΡΑ ΝΙΚΟΛΑΪΔΟΥ)\nΚαι σας είπαμε την προηγούμενη φορά συζητώντας τον Απολογισμό, το Δεκέμβριο του 2009, να βγάλετε έντοκα γραμμάτια δημοσίου. Ακούσατε και τα βγάλατε με 2%. Ποι


Με νίκη επιστρέφει στην κορυφή – LEMESOS IN SPORTS\nΗ εντυπωσιακή πορεία του Korantina Homes Παφιακού το τελευταίο δίμηνο έβαλε “μπουρλότο” στην κορυφή του πρωταθλήματος ΟΠΑΠ Α Κατηγορίας Γυναικών.\nΗ ομάδα της Πάφου στην χθεσινή αγωνιστική μέρα(12η αγωνιστική) κερδίζοντας μέσα στην Τεχνική Σχολή Αυγόρου το UCLan Cyprus ΘΟΙ Αυγόρου μείωσε προσωρινά στον ένα πόντο τη διαφορά του από την πρωτοπόρο Ανόρθωση μετά τους αγώνες της Τρίτης 28 Ιανουαρίου 2020 για την 12η αγωνιστική.\nΗ Ανόρθωση δεν τα κατάφερε στο προσφυγικό ντέρμπι του «Νεάπολη – Επιστροφή» αφού έχασε με 2-3 και κινδυνεύει να χάσει την πρωτιά στην κανονική διάρκεια. H Oλυμπιάδα με τη νίκη της δεν χάνει την τετράδα. Ο Property Gallery Απόλλων κέρδισε στη Λεμεσό την ΑΕΚ με 3-0.\nΗ αγωνιστική ολοκληρώνεται σήμερα Τεταρτη(29/1) όπου η Robo Markets AΕΛ που αναπτέρωσε τις ελπίδες της για να επιστρέψει στην πρωτιά, φιλοξενείται στο Αθλητικό Κέντρο Πανεπιστημίου στις 20:00 από την Ομόνοια.\nΤο βίντεο του Κόμπε Μπράιαντ με τα περισσότερα views στο youtube(video)


Κύπρος: Χωρίς ομάδα στο Europa αν…, Η ΚΑΘΗΜΕΡΙΝΗ, kathimerini.com.cy\nΚύπρος: Χωρίς ομάδα στο Europa αν…\nΟι εξελίξεις και πως επηρεάζουν το κυπριακό ποδόσφαιρο\nΤο σημα του Europa μας κάνει παρέα φέτος αλλά θα δυσκολευτούμε να το ξαναδούμε\n03 ΔΕΚΕΜΒΡΙΟΥ 2018 - 08:00\nΗ UEFA πήρε τις αποφάσεις της και πλέον από την περίοδο 2021-22 και μετά θα έχουμε τρεις διοργανώσεις και ένα εντελώς διαφορετικό ως προς τη λογική του Europa league. Οι αλλαγές αυτές κάπου ευνοούν και κάπου όχι την Κύπρο, τουλάχιστον όπως είναι τώρα τα πράγματα.\nΟι τρεις διοργανώσεις στους ομίλους θα έχουν 32 ομάδες η καθεμιά, σύνολο 96. Αυτό φέρνει μείωση των ομάδων του Europa League και αν η Κύπρος δε βελτιώσει τη 18η θέση που κατέχει αυτή τη στιγμή τότε δε θα εκπροσωπείται στα προκριματικά της διοργάνωσης πέραν του πρωταθλητή της.\nΝα δούμε αναλυτικά τι ισχύει για κάθε διοργάνωση, με την υποσημείωση πως το Europa League 2 είναι όνομα για σκοπούς εργασίας που έδωσε η UEFA.\nΔεν αλλάζει ουσιαστικά τίποτα. Οι 26 θέσεις από τις 32 είναι εγγυημένες και ως εξής: οι νικητές των UCL και UEL, οι πρώτες τέσσερις των χωρών 1-4 της UEFA, οι πρώτες δυο για 5-6 και οι πρωταθλήτριες 7-10. Η Κύπρος θα εκπροσωπείται από τον πρωταθλητή της στον πρώτο προκριματικό και θα πρέπει να αποκλείσει τέσσερις ομάδες για να μπει ομίλους. Αν ανέβουμε στη 17η θέση, θα ξεκινά από το δεύτερο γύρο.\nΠροσοχή για τον πρωταθλητή!\nΜια πολύ σημαντική λεπτομέρεια για τον πρωταθλητή Κύπρου είναι η εξής: οι ομάδες που θα αποκλειστούν στον πρώτο προκριματικό, όπως φέτος ο ΑΠΟΕΛ, δε θα «υποβιβάζονται» στα προκριματικά του Europa, αλλά θα πηγαίνουν σε αυτά του Europa League 2. Για να παίξουν σε αυτά του Europa, θα πρέπει να παίξουν τουλάχιστον στον δεύτερο προκριματικό του UCL. Θα έχουν πάντως και με το νέο φόρματ δικά τους προκριματικά ξεχωριστά από των μη πρωταθλητών στο UEL 2, με πέντε εγγυημένες θέσεις. Στο Europa, αυτό αλλάζει στο γύρο των play offs καθώς θα μπουν όλοι μέσα για τις 10 θέσεις.\nΟι 32 ομάδες θα προκύψουν με μια φόρμουλα που δεν μας ευνοεί καθόλου. Συγκεκριμένα απευθείας θέση στους ομίλους έχουν 12 ομάδες. Η κάτοχος του UEL 2, δυο ομάδες από τις χώρες 1-5 στην κατάταξη και μια από την έκτη. Οι άλλες 10 θέσεις πάνε στα προκριματικά του Champions League. Οι τέσσερις που θα χάσουν στα play off του μονοπατιού των πρωταθλητών και οι έξι που θα αποκλειστούν στον τρίτο γύρο και τα play offs του μονοπατιού των μη πρωταθλητών. Οι άλλες 10 θέσεις βγαίνουν από τα προκριματικά του UEL, στα οποία θα λάβουν μέρος μόνο οι πρώτες 15 χώρες της κατάταξης. Πολύ κακή εξέλιξη αυτή που «σπρώχνει» τις κυπριακές ομάδες στο UEL 2\nΘέση στους ομίλους απευθείας δεν θα έχει καμιά χώρα. Θα παίζουν όμως οι 10 που θα αποκλειστούν στα play offs του Europa και άλλες 22 θα προκρίνονται. Η Κύπρος από τη 18η θέση δικαιούται τρεις ομάδες που θα ξεκινούν από το δεύτερο προκριματικό από συνολικά τέσσερις που θα υπάρχουν. Για να αλλάξει αυτο πρέπει να ανέβουμε στη 15η θέση, κάτι πολύ δύσκολο.\nEuropa League | Κύπρος\nΕίναι η δεύτερη ομάδα που φτάνει σε τέτοιο αριθμό κρουσμάτων, μετά τη Νέα Σαλαμίνα\nΔύο οι κόκκινοι φάκελοι


28 ετών αεροσκάφη διασχίζουν τη Θάλασσα της Ιρλανδίας για να δουν τη φίλη του και φυλακίστηκαν\nΤουρκία, Ευρωπαϊκή Ένωση και Κύπρος\nCrisi di Governo: “Ό, τι χρειάζεται”\nΠαρακολουθώντας τον ουρανό: βγαίνει η πανσέληνος του Ιανουαρίου\nΑποχαιρετισμός στον ιστορικό κινηματογράφο Azzurro Scipioni, διευθυντής: Σπασμένη καρδιά, παρέμβαση του Δήμου\nΚυρώσεις: Καθυστερημένη απόφαση της Κύπρου … να κατηγορήσει την Άγκυρα\nΠαρά την επιδημία, το Βιετνάμ καλωσορίζει την καλή οικονομική του υγεία\nΣτη βόρεια Κύπρο η ψηφοφορία για τον πρόεδρο τελεί υπό την εποπτεία της Άγκυρας\nΤα σημερινά τηλεοπτικά προγράμματα, Παρασκευή 25 Δεκεμβρίου 2020. Στο Rai1 στην 1η τηλεόραση “Οι ήρωες των Χριστουγέννων”\nΟι δεινόσαυροι Baby Tyrannosaur είχαν το μέγεθος των σκύλων, δείχνουν τα απολιθώματα των εμβρύων\nΤο πρόσωπό του είναι το πρόσωπο ενός πολυπόθητου τρομοκράτη: η τεράστια κοροϊδία ενός Γάλλου παίκτη που παίζει στην Κύπρο\nHome/Κόσμος/28 ετών αεροσκάφη διασχίζουν τη Θάλασσα της Ιρλανδίας για να δουν τη φίλη του και φυλακίστηκαν\nΠοινή φυλάκιση τέσσερις εβδομάδες επέβαλε δικαστήριο 28χρονος ερωτευμένος, που διέσχισε την Ιρλανδική Θάλασσα από Σκωτία σε Νήσος του Μαν να μπορεί να δει τη φίλη του.\nΟ λόγος για την τιμωρία δεν είναι η επιθυμία του να συναντηθεί μαζί της, αλλά η παράβαση του κανόνες κατά του κορανοϊού.\nΟ Ντέιλ Μακλάγκλαν δεν βρήκε άλλο τρόπο να την επισκεφτεί παρά να πάρει έναν τζετ σκι, που δεν ήξερε πώς να οδηγήσει και να ταξιδέψει4,5 ώρες, αν και αρχικά πίστευε ότι θα το χρειαζόταν μόνο 40 λεπτά. Αιτία: άσχημος καιρός. Η περιπέτειά του δεν τελείωσε όταν έφτασε επίσης στην ακτή έπρεπε να περπατήσει άλλα 15 μίλια για να φτάσει στη φίλη του.\nΤο τολμηρό συμβάν συνέβη στις Παρασκευή. Ο 28χρονος τελικά κατάφερε να φτάσει Ντάγκλας, που είναι η μεγαλύτερη πόλη του νησιού.\nΤο ζευγάρι γνώρισε το Σεπτέμβριος, όταν ο νεαρός επέτρεψε να εργαστεί στο νησί για τέσσερις εβδομάδες. Ωστόσο, το νησί επιβάλλει πολύ αυστηρούς κανόνες κατά τη διάρκεια της πανδημίας. Μόλις επέστρεψε στη Σκωτία, ο 28χρονος προσπάθησε να επιστρέψει για να δει τη φίλη του, ωστόσο οι τοπικές αρχές δεν του έδωσαν άδεια. Έτσι αγόρασε ένα τζετ σκι και ξεκίνησε το ταξίδι του.\n“Βάζετε τον πληθυσμό και τον εαυτό σας σε κίνδυνο”\nΟ δικαστής τον επέκρινε ακόμη και για την απόφασή του, λέγοντας ότι έθεσε σε κίνδυνο τόσο τον πληθυσμό του νησιού όσο και τον εαυτό του. Το δικαστήριο ενημερώθηκε ότι Ο 28χρονος δεν είχε εμπειρία τζετ σκι και επισημάνθηκε ότι οι υπηρεσίες έκτακτης ανάγκης μπορεί να είχαν κληθεί για να τον σώσουν. “Αυτό δείχνει την ανοησία της συμπεριφοράς σου” του είπαν.\nREAD Το Κογκρέσο των ΗΠΑ, η τελική μέτρηση των ψηφοφοριών για τον Μπάιντεν και τον Τραμπ σήμερα. Οι Ρεπουμπλικάνοι ετοιμάζονται για πραξικόπημα\nΟ 28χρονος, που ασχολείται με τη στέγη ως επάγγελμα, συνάντησε τη φίλη του Μπαρ Ντάγκλας, όταν βρισκόταν στο νησί. Όταν του αρνήθηκε δύο φορές την επιστροφή του, αποφάσισε να πάρει τα πράγματα στα χέρια του.\nΗ κοπέλα του δεν ήξερε “Οδύσσεια του 28χρονου και σκέφτηκε ότι είχε επιστρέψει στο νησί για δουλειά. Το ζευγάρι πήγε στο μπαρ που γνώρισαν και στη συνέχεια συνέχισε τη διασκέδαση τους.\nΗ αστυνομία τον εντόπισε και τον συνέλαβε. Ισχυρίστηκε ότι είχε κάνει τεστ κοροναϊού τέσσερις ημέρες πριν από το ταξίδι και βγήκε αρνητικός, ενώ ζήτησε να υποβληθεί σε δεύτερη δοκιμή.\nΟμολόγησε την ενοχή του\n«Οι συνθήκες έχουν διερευνηθεί και η Υπηρεσία Υγείας είναι ικανοποιημένη ότι δεν υπήρχε μεγαλύτερος κίνδυνος για το κοινό “ ανακοίνωσε η αστυνομία. Ο 28χρονος δήλωσε ένοχος για μη συμμόρφωση με τους κανονισμούς έκτακτης ανάγκης είσοδο στο νησί χωρίς ειδοποίηση ή άδεια εισόδου.\nΟ δικηγόρος υπεράσπισης δήλωσε ότι ο πελάτης έβαλε τον εαυτό του κίνδυνος ταξιδεύοντας με τζετ σκι σε αυτήν την περιοχή, κάτι που οι περισσότεροι άνθρωποι δεν θα σκεφτόταν ακόμη και στα μέσα του καλοκαιριού.\nΗ μητέρα του μιλούσε Ήλιος δήλωσε ότι δεν γνώριζε τίποτα για τζετ σκι και ότι δεν μπορούσε να καταλάβει γιατί το έκανε. “Θα μπορούσε να σκοτωθεί” αυτός πρόσθεσε.\nΑυστηροί κανόνες για τη Νήσο του Μαν\nΟ Νήσος του Μαν έχει υιοθετήσει πολύ αυστηρούς κανόνες για όσους βρίσκονται στην επικράτειά του, εξαιρουμένων των περιττών ταξιδιών και επιβολής Καραντίνα 14 ημερών στα εισερχόμενα.\nΌσοι δεν ζουν στο νησί πρέπει να συμπληρώσουν μορφή και τους δώστε έγκριση, πριν τους επιτραπεί να εισέλθουν.\nREAD Οι αναγνώστες του Condé Nast Traveller μίλησαν: Αυτό το ελληνικό νησί είναι το καλύτερο στην Ευρώπη - Αγνή ζωγραφική | ΤΑΞΙΔΙ\nΑπό το Μάρτιο έχουν υπάρξει 373 επιβεβαιωμένα κρούσματα κορανοϊού στο νησί. Μόνο 4 περιπτώσεις είναι τώρα ενεργές και καμία στο νοσοκομείο.\nΥπουργείο Παιδείας: Έκτακτη επιχορήγηση 16 εκατομμυρίων ευρώ σε πανεπιστήμια\nΜόνιμη Ιερή Σύνοδος: Ικανοποίηση για τον τρόπο λειτουργίας των ναών κατά τη διάρκεια των εορτών\nΑντιστροφή στην περίπτωση του γιατρού που «έσπασε» την καραντίνα στο Καρπενήσι\nΗ πόλη που δεν θα δει τον ήλιο για τους επόμενους δύο μήνες – Newsbeast\nBrexit: Απαισιοδοξία στο Λονδίνο και τις Βρυξέλλες για εμπορική συμφωνία – Συνεχίζονται οι διαπραγματεύσεις | ΚΟΣΜΟΣ\nΟι πρώτες αντιδράσεις στην επίθεση στη Βιέννη – Πολιτική\nΕπειδή η Ελλάδα θέλει να πάει στη Χάγη με την Αλβανία\nΤο κλίμα είναι εχθρικό για τον νέο Έλληνα πρέσβη στο Αζερμπαϊτζάν


Creta Media: Ηράκλειο: Εργάτης έπεσε στο κενό από σκαλωσιά\nΗράκλειο: Εργάτης έπεσε στο κενό από σκαλωσιά\nΤραυματίστηκε σοβαρά στη σπονδυλική στήλη\nΑιμόφυρτος στο έδαφος βρέθηκε το πρωί ένας άνδρας 30 ετών σε περιοχή του Ηρακλείου. Το περιστατικό σημειώθηκε στα Δειλινά,.\nΣτα δυτικά του Ηρακλείου και σύμφωνα με πληροφορίες πρόκειται για εργατικό ατύχημα. Για το θέμα ενημερώθηκε ο πρόεδρος του Εργατικού Κέντρου Σωκράτης Βαρδάκης ο οποίος έσπευσε στο σημείο, ενώ ειδοποιήθηκε και η επιθεώρηση εργασίας.\nΣύμφωνα με το flashnews.gr, ο άνδρας έπεσε από μεγάλο ύψος, ενώ βρισκόταν πάνω σε σκαλωσιά. Από την πτώση τραυματίστηκε βαριά στην σπονδυλική στήλη ενώ έχει μεταφερθεί στο Πανεπιστημιακό Νοσοκομείο Ηρακλείου. Τις συνθήκες κάτω από τις οποίες ο άτυχος Ζ.Σ. βρέθηκε στο έδαφος ερευνούν οι αρμόδιες αρχές


8 Μάρτη: Παγκόσμια Ημέρα των Γυναικών – Παγκόσμια Ημέρα Φεμινιστικής Κινητοποίησης\nΑρχική»Εκ της Διαχείρισης»8 Μάρτη: Παγκόσμια Ημέρα των Γυναικών – Παγκόσμια Ημέρα Φεμινιστικής Κινητοποίησης\nΑπό REPORTER |\t 5 Μάρτιος 2019 Εκ της Διαχείρισης\nΚαι στις 8 του Μάρτη και κάθε μέρα αγωνιζόμαστε και ξεσηκωνόμαστε ενάντια στην πατριαρχία, στις ανισότητες και διακρίσεις κατά των γυναικών και ενάντια στον σεξισμό και στην ομοφοβία. Και θα συνεχίσουμε μέχρι να αλλάξουμε τον κόσμο! Γιατί οι φεμινιστικές κινητοποιήσεις στην Ελλάδα, στην Ευρώπη, στην Ασία, στην Αφρική, στην Αμερική και στη Λατινική Αμερική, στον Καναδά, στην Αυστραλία και σε ολόκληρο τον πλανήτη, μπορούν να αλλάξουν τον κόσμο. Γιατί όταν σταματάμε εμείς, σταματάει να γυρίζει η γη!\nΑπαιτούμε έμπρακτη κατοχύρωση των πολιτικών, κοινωνικών, οικονομικών και πολιτισμικών μας δικαιωμάτων και ισότητα σε όλα χωρίς περιορισμούς. Απαιτούμε ριζικές και ριζοσπαστικές αλλαγές στην εργασία, στην φροντίδα, στην πολιτική, στον συνδικαλισμό, στην εκπαίδευση, στην υγεία, στο περιβάλλον. Παντού! Απαιτούμε ανατροπή και εξάλειψη της βίας που μας κακοποιεί, μας τραυματίζει, μας δολοφονεί! Απαιτούμε το στοιχειώδες, ελευθερία και ισότητα και το απαιτούμε και τώρα και διαρκώς!\nΗ φωνή μας δεν είναι μία! Είναι η φωνή εκατομμυρίων γυναικών του πλανήτη. Είναι μια φωνή που ενώνει τις διαφορετικές φωνές και τα διαφορετικά αιτήματα των γυναικών του κόσμου. Μια φωνή που προέρχεται από διαφορετικές τάξεις, κοινωνικές θέσεις, καταγωγές, φυλές, εθνότητες, χρώματα, θρησκείες, πεποιθήσεις, ταυτότητες, σεξουαλικούς προσανατολισμούς, γεωγραφίες και τόπους. Μια φωνή που εκφράζει διαφοροποιήσεις στις διακρίσεις και στις ανισότητες αλλά ταυτόχρονα ενώνει σε κοινούς αγώνες γιατί μας συμπεριλαμβάνει όλες. Εμείς, οι γυναίκες του κόσμου ενώνουμε τη φωνή μας ενάντια στις σεξιστικές και καταπιεστικές εξουσίες, ενάντια στους ακροδεξιούς, ρατσιστικούς και καπιταλιστικούς νεοφιλελευθερισμούς και αυταρχικά καθεστώτα και αγωνιζόμαστε για την χειραφέτηση κα την ελευθερία μας! Και σήμερα και κάθε μέρα.\nΕίμαστε μετανάστριες & προσφύγισσες, μαθήτριες και φοιτήτριες, οικιακά εργαζόμενες, καθηγήτριες, υπάλληλοι, αγρότισσες, δημοσιογράφοι, γιατρίνες, συνταξιούχες, αυτοαπασχολούμενες, καλλιτέχνιδες, καθαρίστριες, δικηγόροι, γυναίκες με αναπηρίες, Ρομά, λεσβίες, τρανς, μαμάδες, γιαγιάδες και πολλά, πάρα πολλά άλλα.\n– Ισότιμη συμμετοχή και εκπροσώπηση στην πολιτική και κοινωνική ζωή και σε όλα τα όργανα λήψης αποφάσεων ως ισότιμες πολίτισσες\n– Εξάλειψη όλων των μορφών βίας κατά των γυναικών και των κοριτσιών\n– Πλήρη εργασία και ίση αμοιβή, με ασφάλιση και κατοχύρωση των εργασιακών μας δικαιωμάτων\n– Δωρεάν ιατροφαρμακευτική φροντίδα & περίθαλψη\n-Προστασία της σεξουαλικής και αναπαραγωγικής μας υγείας\n-Το δικαίωμα στην αντισύλληψη, την άμβλωση και τη γέννα\n-Εξάλειψη του σεξισμού και των διακρίσεων με βάση το φύλο, τον σεξουαλικό προσανατολισμό και την ταυτότητα φύλου.\nγυναίκες ημέρα ΣΥΡΙΖΑ


Μάσκα με αβοκάντο και μπανάνα! – VIPNEWS\nΜάσκα με αβοκάντο και μπανάνα!\nΗ καλύτερη σπιτική μάσκα για να δώσετε «τέλος» στο φριζάρισμα των μαλλιών σας είναι σπιτική και περιέχει αβοκάντο και μπανάνα!\nΕάν τα μαλλιά σας είναι ξηρά και ατίθασα με τάση να φριζάρουν, τότε αυτή η μάσκα είναι ιδανική, αφού ενυδατώνει, θρέφει και επανορθώνει τα μαλλιά, ενώ μειώνει το φριζάρισμα αφήνοντάς τα απαλά, λεία και ευκολοχτένιστα.\n3 κ.σ ξινόγαλα\nΧτύπησε όλα τα υλικά στο μούλτι. Άπλωσε τη μάσκα στα μαλλιά σου. Φόρεσε το σκουφάκι και άφησε τη μάσκα να δράσει για 15΄. Λούσε τα μαλλιά σου. Επανάλαβε 1 φορά την εβδομάδα. Διατήρησε τη μάσκα στο ψυγείο.\nαβοκάντο μπανάνα φριζάρισμα των μαλλιών


Το Δουκάτο της Νέας Δημοκρατίας | Η Εφημερίδα των Συντακτών\nΚάτι τρέχει στην κυβέρνηση και στο κόμμα που κυβερνάει τον τόπο, αλλά δύσκολα κυβερνιέται το ίδιο. Εντάξει, ο Πέτρος Δούκας, που είπε ότι το 2007 είχανε πάει με τσάντες στην Ηλεία και αποζημιώνανε τους πυρόπληκτους, και έτσι το κόμμα που πήγαινε τον κατήφορο, ξαναπήρε τα πάνω του «και με δύο κινήσεις γύρισε όλο το παιχνίδι…», οι δηλώσεις του αυτές είναι «εκτός αξιακού κώδικα του πρωθυπουργού» και «δεν έχουν καμία σχέση με τις αρχές και τις αξίες της Ν.Δ.», άρα, εξ αυτών, διαγράφεται και από μέλος του κόμματος και… εις άλλα με υγεία που λέμε.\nΑλλά ότι αυτές οι δηλώσεις είναι και «ιστορικά αναληθείς», αυτό, ομολογώ, δεν το… πιάσαμε, κι ας αφήσουμε έξω, για την ώρα, «αξιακούς κώδικες» και «αρχές και αξίες». Δηλαδή, οι «κυβερνητικές πηγές» που κρίνουν ως «ιστορικά αναληθείς» τις δηλώσεις Δούκα (υφυπουργός Οικονομικών τότε), θεωρούν ότι ψεύδεται; Οτι δεν δόθηκαν χρήματα… διά χειρός στους πυρόπληκτους; Ή ότι τότε το κόμμα (κυβερνών, με Κώστα Καραμανλή πρωθυπουργό) δεν ήταν πεσμένο; Ή, αν ήταν πεσμένο, ανασηκώθηκε ως εκ θαύματος; Θυμίζω ότι οι νεκροί, εκείνου του φοβερού Αυγούστου, από τις φωτιές στην Ηλεία, ήταν 67, συνολικά σε όλη τη χώρα, 84, και τον Σεπτέμβριο ο Καραμανλής κέρδισε τις εκλογές δεύτερη συνεχόμενη φορά.\nΚαι τότε, γιατί παύτηκε από υπουργός Αγροτικής Ανάπτυξης ο Σπήλιος Λιβανός; Αφού, στην ίδια συζήτηση με τον, δήμαρχο πλέον Σπάρτης, κ. Δούκα, στη Σπάρτη, για τους πληγέντες από τον πρόσφατο παγετό πορτοκαλοπαραγωγούς Λακωνίας, επικρότησε και υπερθεμάτισε την τότε πολιτική Καραμανλή προς πυρόπληκτους Ηλείας χαρακτηρίζοντάς την «εποποιία»; Τι εποποιία ήταν τότε… αναληθής;\nΔεν θα πω για τα (γνωστά) διχίλιαρα της Αττικής Οδού και χιλιάρικα της ΤΡΑΙΝΟΣΕ –άλλοι αξιακοί κώδικες αυτά...–, με τους πορτοκαλοπαραγωγούς Λακωνίας, τι σκέφτεται να κάνει το… Δουκάτο;..